text:
NEA ƐMA ABUSUA NYA ANIGYE
Hu Sɛnea Wo ne Wo Ba Bɛkasa
—Munnnye Akyinnye
“Me babea no dii mfe 14 no, na wayɛ nyiyiano. Sɛ bere so sɛ yɛrebedidi na mefrɛ no a, otumi ka kyerɛ me sɛ bere a ɔpɛ na obedidi. Mibisa no sɛ wawie n’adwuma a, otumi ka kyerɛ me sɛ mma mennhaw no. Nea ɛtaa ba ne sɛ obiara teɛteɛm gu ne yɔnko so.”
—MAKI, JAPAN. *
Sɛ wo ba rekɔ mpanyin mu a, ɛrenyɛ mmerɛw mma wo, efisɛ akyinnye de, ɔne wo begye bi paa, enti wubehia abotare pii. Maria yɛ ɔbaatan a ɔwɔ Brazil; ne babea adi mfe 14. N’asɛm ne sɛ: “Sɛ mekasa na me ba no ka bi a, na me bo retew. Obiara nte ne yɔnko ase, enti obiara teɛteɛm gu ne yɔnko so.” Carmela wɔ Italy, na ɔno nso wɔ saa haw no mu. Ɔkae sɛ: “Me babarima tumi ne me gye akyinnye denneennen ma ɔde abufuw kɔhyɛ ne dan mu to ne ho pon mu.”
Sɛ mmofra rekɔ mpanyin mu a, adɛn nti na wɔn mu binom yɛ nyiyiano saa? Efi wɔn ayɔnkofo anaa? Ebetumi aba saa. Bible kyerɛ sɛ obi ayɔnkofo betumi ama wayɛ papa anaa bɔne. (Mmebusɛm 13:20; 1 Korintofo 15:33) Afei nso nneɛma a mmofra de gyigye wɔn ani nnɛ no, dodow no ara kyerɛ wɔn atuatew.
Nanso nneɛma bi nso wɔ hɔ a ɛsɛ sɛ yehu. Saa nneɛma no, sɛ wote ase na wuhu sɛnea ɛka wo ba no a, ɛnyɛ den pii sɛ wode bɛyɛ adwuma. Ma yɛnhwɛ emu bi.
ABOFRA NO “ADWENE” GU SO RENYIN
Ɔsomafo Paulo kyerɛw sɛ: “Meyɛ akokoaa no, mekasae sɛ akokoaa, midwen sɛ akokoaa, misusuw nsɛm ho sɛ akokoaa; na afei a mayɛ ɔpanyin yi, mayi nkokoaa su no afi hɔ.” (1 Korintofo 13:11) Paulo asɛm yi ma yehu sɛ ɛsono sɛnea mpanyimfo dwen, ɛnna ɛsono sɛnea mmofra dwen. Ɛne sɛn?
Abofra de, sɛ ɔte biribi a, ɔfa no sɛnea ɔtee no no ara. Nanso, obi a wanyin de, sɛ ɔte biribi a, otumi te ase dwen ho kɔ akyiri ansa na wasi ho gyinae. Yɛnyɛ nhwɛso bi. Mpanyimfo tumi dwen biribi ho hu sɛ, sɛ dekode no nto mmara mpo a, ebia na ɛnyɛ fɛ sɛ ɔbɛyɛ; afei nso obedwen ho sɛ, nsunsuanso bɛn koraa na ɛde bɛba afoforo so? Mpanyimfo ayɛ saa ama aka wɔn hɔ, na mmofra a wɔrekɔ mpanyin mu de, afei na wɔresua.
Bible kasa kyerɛ mmofra sɛ wonsua sɛ wɔde wɔn “adwene” bɛyɛ adwuma. (Mmebusɛm 1:4) Ɛnyɛ mmofra nko; Kristofo nyinaa, Bible tu wɔn fo sɛ wɔmfa wɔn “adwene” nyɛ adwuma. (Romafo 12:1, 2; Hebrifo 5:14) Ɛtɔ da a, wo ba no adwene a ɔpɛ sɛ ɔde yɛ adwuma nti, ɛbɛma ɔne wo agye akyinnye wɔ nneɛma nketenkete mpo ho. Ɛtɔ da bi nso a, wubehu sɛ nea ɔreka no mfa kwan mu koraa. (Mmebusɛm 14:12) Ɛba saa a, wobɛyɛ dɛn ne no asusuw asɛm no ho a ɛnyɛ akyinnye?
SƆ EYI HWƐ: Sɛ wo ba ne wo gye akyinnye a, ma ɛntena w’adwenem sɛ ebia wahu sɛ seesei otumi de n’adwene yɛ adwuma nti na ɔreyɛ saa, na ebetumi aba sɛ nea ɔreka no mpo, n’ani mmeree ho pii. Sɛ wopɛ sɛ wuhu ne tirim asɛm paa a, di kan kamfo no sɛ watumi de n’adwene ayɛ adwuma. (“Sɛ ɛnyɛ biribiara ho na me ne wo yɛ adwene mpo a, m’ani agye sɛ wutumi dwen nneɛma ho saa.”) Afei boa no ma onnwen nea ɔkae no ho bio. (“Nea woreka yi, wohwɛ a baabiara na ɛbɛyɛ adwuma?”) Ɛbɛyɛ wo nwonwa sɛ ɔbɛsan adwen nea ɔkae no ho na wasesa n’adwene.
Nanso ehia sɛ wohwɛ yiye. Sɛ wo ne wo ba reka asɛm a, ɛnyɛ w’adwene sɛ wobɛyɛ araa ma wahu sɛ nea ɔreka no nye. Sɛ woka biribi na wamfa mpo a, ebia ɔde nea wokae no bɛkɔ adwennwene mu nanso ɔremma wunhu. Anhwɛ mpo a akyiri yi ɔde nea wokae no bɛyɛ adwuma na waka sɛ ɔno ara na ɔde saa adwene no bae.
“Biribi ketewaa bi mpo a, na adan akyinnye wɔ me ne me babarima ntam. Okyi sɛ mɛka sɛ ɔnhwɛ nneɛma so yiye anaasɛ mma ɔnnsereserew ne nuabea. Saa bere no, ɛyɛ me sɛ nea na ɔpɛ ara ne sɛ anka mebisa no nea ɛwɔ ne tirim na mate no ase aka biribi te sɛ, ‘Saa na asɛm no te, woahu?’ anaa ‘Mahu nea worepɛ akyerɛ.’ Seesei midwen ho a, mihu sɛ, sɛ mekaa biribi saa a, anka ebia akyinnye no anyɛ bebree saa.”
—Kenji, Japan.
ABOFRA NO RESUA SƐ OBESI PI
Abatete mu ade biako a ɛho hia paa ne sɛ wubetumi atete wo ba ama wayɛ panyin pa na waso n’adwe bɔ. (Genesis 2:24) Ade biako a ɛbɛboa ama abofra no atumi ayɛ panyin pa ne sɛ ɔno ankasa behu baabi a n’ani kyerɛ wɔ abrabɔ mu. Suban bɛn na okura? Dɛn na ogye di? Dɛn na ehia no paa wɔ asetena mu? Abofra a onim baabi a n’ani kyerɛ wɔ abrabɔ mu no, sɛ obi pɛ sɛ ɔtwetwe no kɔ bɔne mu a, ɛnyɛ bɔne no ho nsunsuanso nko na obedwen ho. Obebisa ne ho sɛ: ‘Nkurɔfo hu me sɛn? Dɛn na ehia me paa wɔ asetena mu? Obi a ɔte sɛ me kɔyɛ saa ade yi a, nnipa bebu no sɛn?’
Bible ka Yosef ho asɛm kyerɛ yɛn sɛ ɔyɛ aberantewa a na onim nea ɔreyɛ. Kae bere a Potifar yere kae sɛ ɔne no mmɛda no. Yosef kae sɛ: “Ɛbɛyɛ dɛn na matumi adi amumɔyɛsɛm a ɛte sɛɛ na mayɛ bɔne atia Onyankopɔn?” (Genesis 39:9) Saa bere no, na Onyankopɔn nhyɛɛ awaresɛe ho mmara biara mmaa Israelfo no, nanso Yosef tumi de n’adwene huu sɛnea Onyankopɔn bɛfa asɛm no. Sɛnea Yosef kae sɛ “Ɛbɛyɛ dɛn na matumi” no kyerɛ sɛ sɛnea Onyankopɔn hu nneɛma no, saa na na ɔno nso hu nneɛma, na ɛma yehu sɛ na Yosef te nea ɔreyɛ no ase.
Wo ba no nso gu so de n’ani rekyerɛ baabi wɔ asetena mu. Eye sɛ ɔreyɛ saa efisɛ, sɛ otumi si pi a, n’atipɛnfo ntumi nhyɛ no mma ɔnyɛ nea ɔmpɛ, na wɔrentumi mmu mfa ne so. (Mmebusɛm 1:10-15) Esiane sɛ ɔpɛ sɛ osi pi wɔ abrabɔ mu nti, ɛtɔ da a wo nso ɔne wo de besi ani. Ɛba saa a, dɛn na wubetumi ayɛ?
SƆ EYI HWƐ: Ɛho nhia sɛ wo ne wo ba no begye akyinnye dennen biara; nea ɛsɛ sɛ woyɛ ara ne sɛ wubetĩ asɛm a ɔkae no mu. (“Ma menhwɛ sɛ nea wokae no mete ase a. Wuse . . . ”) Afei bisabisa no nsɛm bi. (“Dɛn na ɛma wote nka saa?” anaa “Dɛn nti na wunyaa saa adwene no?”) Fa kwan bi so hu nea ɛwɔ wo ba no tirim. Ma ɔnkyerɛ nea ɛma n’adwene si pi no. Sɛ nea ɔreka no nyɛ bɔne na mmom sono na ɛsono nea obiara pɛ a, ɛnde ma wo ba no nhu sɛ wo ne no nyɛ adwene nwie nanso wote no ase.
Baabi a obi de n’ani bɛkyerɛ wɔ abrabɔ mu ne si a obesi pi n’adwene mu no de, ɛho hia paa, na mfaso wɔ so. Bible ankasa ka kyerɛ Kristofo sɛ ɛnsɛ sɛ wɔyɛ sɛ nkokoaa a “asorɔkye de wɔn di akɔneaba denam nnipa nnaadaa so, denam nnɛɛdɛe ne bradato so.” (Efesofo 4:14) Enti wo ba a ɔrekɔ mpanyin mu no, ma no kwan na hyɛ no nkuran ma onnya ne nipasu na onsi pi wɔ n’adwene mu.
“Sɛ mema me mmabea hu sɛ wɔkasa a mitie a, wɔn nso, sɛ wɔne m’adwene nhyia mpo a, ɛma wɔyɛ aso tie me. Mehwɛ yiye sɛ meremfa m’adwene nhyɛ wɔn so. Mema wɔn kwan ma wɔde wɔn adwene yɛ adwuma na wɔatumi asi pi.”
—Ivana, Czech Republic.
FA WO NAN SI FAM NANSO NYƐ KATEE
Mmofra a wɔrekɔ wɔn mpanyin mu no, ebinom yɛ wɔn ho sɛ mmofra nkumaa paa; wotumi kɔfa asɛm a atwam san bɛka de teetee awofo. Sɛ wo mma taa yɛ saa a, ɛnde hwɛ yiye. Sɛ wotaa gyaagyaa nsɛm mu ma wɔn a, ɛbɛma woanya asomdwoe kakra, nanso anhwɛ a ebewie ase no, na wode ahyɛ wɔn adwene mu sɛ, sɛ wɔne wo gye akyinnye a, wɔn nsa bɛka nea wɔrehwehwɛ. Dɛn na ebetumi aboa wo? Fa Yesu afotu yi yɛ adwuma. Ɔkae sɛ: “Ɛno ara ne sɛ momma mo Yiw nyɛ yiw, na mo Dabi nyɛ dabi.” (Mateo 5:37) Sɛ wo ba hu sɛ wonsesa w’ano a, ɔne wo ntaa nnye akyinnye.
Ɛno nso nkyerɛ sɛ yɛ katee. Ma wo ba no kwan na ɔnkyerɛ n’adwene. Yɛmfa no sɛ woakyerɛ no bere a ɛsɛ sɛ ɔba fie nanso da koro bi de, ose ɔrentumi mma fie ntɛm. Sɛ wutie no a, ɛnkyerɛ sɛ wafa wo so, na mmom Bible afotu yi na wode reyɛ adwuma: “Momma nnipa nyinaa nhu mo ntease.”
SƆ EYI HWƐ: Bere a ɛsɛ sɛ mmofra ba fie ne fie hɔ mmara foforo a aka no, abusua no nyinaa nhyia nka ho asɛm. Tie obiara asɛm na susuw nneɛma ho yiye ansa na woasi gyinae. Roberto yɛ agya a ɔwɔ Brazil, na ɔkyerɛ sɛ: “Ɛsɛ sɛ awofo ma wɔn mma no hu sɛ, sɛ mmofra no bisa biribi na ɛnto Bible mmara biara a, wobetumi ate ase ama wɔn.”
Yenim sɛ ɔwofo biara nni hɔ a mfomso nni ne ho. Bible ka sɛ: “Yɛn nyinaa di mfomso mpɛn pii.” (Yakobo 3:2) Sɛ wuhu sɛ woka ho bi na akyinnye bi bae a, ɛmma ɛnnyɛ wo den sɛ wobɛpa wo ba no kyɛw. Sɛ wugye wo mfomso tom a, ɛkyerɛ sɛ wowɔ ahobrɛase, na wo ba no nso besuasua wo.
“Bere bi, me ne me babarima gyee akyinnye, na me bo dwoe no, mepaa no kyɛw sɛ mekasaa abufuw so saa. Ɛno maa ɔno nso ne bo dwoe, na efi hɔ no, afei de mekasa a, na otie.”
—Kenji, Japan.
^ nky. 3 Wɔasesa din a ɛwɔ asɛm yi mu no.
BISA WO HO SƐ . . .
Dɛn na meyɛ a etumi kɔfa akyinnye ba me ne me ba ntam?
Mepɛ sɛ mete me ba ase yiye a, asɛm a ɛwɔ “Ɔwɛn-Aban” yi mu no bɛboa me sɛn?
Mɛyɛ dɛn ne me ba akasa a yɛrennye akyinnye?


c: text/html

text:
Adesua 108: Wɔ Damasko Kwan So
WUNIM nipa a ɔda fam hɔ no? Ɛyɛ Saul. Kae sɛ ɔno na ɔhwɛɛ mmarima a wosiw Stefano abo no ntade nguguso so no. Hwɛ saa hann a ano yɛ den no! Dɛn na ɛrekɔ so?
Wokum Stefano akyi no, Saul dii anim ma wɔhwehwɛɛ Yesu akyidifo sɛ wɔbɛhaw wɔn. Ɔkɔɔ afie afie kɔkyekyeree wɔn ma wɔde wɔn koguu afiase. Asuafo no pii guan kɔɔ nkurow afoforo so kɔkaa “asɛmpa” no wɔ hɔ. Nanso Saul kɔɔ nkurow afoforo so kɔhwehwɛɛ Yesu asuafo no. Na ɔrekɔ Damasko. Nanso ɔkwan so no asɛm a ɛyɛ nwonwa a esii ni:
Mpofirim no hann bi a efi soro tɔɔ Saul so. Ɔhwee ase, sɛnea yehu wɔ ha no. Afei nne bi kae sɛ: ‘Saul, Saul! Dɛn nti na wohaw me?’ Mmarima a wɔne Saul nam no huu hann no, na wɔtee nne no, nanso na wɔnte nea onii no reka ase.
Saul bisae sɛ: ‘Ɛyɛ wo hena, Owura?’
Ɛnne no kae sɛ: ‘Ɛyɛ me Yesu, a wotaa no no.’ Nea enti a Yesu kaa saa ne sɛ, sɛ Saul taa Yesu akyidifo a, Yesu te nka te sɛ n’ankasa na ɔretaa no.
Afei Saul bisae sɛ: ‘Awurade, menyɛ dɛn?’
Yesu kae sɛ: ‘Sɔre kɔ Damasko, na wɔbɛkyerɛ wo nea ɛsɛ sɛ woyɛ.’ Bere a Saul sɔree na obuee n’ani no na onhu hwee. N’ani afura! Enti mmarima a wɔne no nam no susoo ne nsam de no kɔɔ Damasko.
Afei Yesu kasa kyerɛɛ asuafo no mu biako wɔ Damasko, sɛ: ‘Anania, sɔre. Kɔ borɔn a wɔfrɛ no Tẽe no so. Kɔ Yuda fie kobisa ɔbarima bi a wɔfrɛ no Saul ase. Mapaw no sɛ me somfo titiriw.’
Anania tiei. Bere a ohyiaa Saul no, ɔde ne nsa too no so kae sɛ: ‘Awurade asoma me wo nkyɛn sɛnea ɛbɛyɛ na woasan ahu ade bio na honhom kronkron ahyɛ wo ma.’ Amonom hɔ ara biribi te sɛ abon fii Saul ani so guu fam, na ohuu ade bio.
Wɔde Saul dii dwuma kɛse ma ɔkaa asɛm kyerɛɛ nnipa a wofi aman pii so. Wɔbɛfrɛɛ no ɔsomafo Paulo, a yebesua ne ho ade pii. Nanso nea edi kan no, ma yɛnhwɛ nea Onyankopɔn somaa Petro sɛ ɔnkɔyɛ.
Asomafo Nnwuma 8:1-4; 9:1-20; 22:6-16; 26:8-20.
Nsɛmmisa
- Wokum Stefano akyi no, dɛn na Saul yɛe?
- Bere a Saul nam kwan so rekɔ Damasko no anwonwasɛm bɛn na esii?
- Dɛn na Yesu ka kyerɛɛ Saul sɛ ɔnyɛ?
- Dɛn na Yesu ka kyerɛɛ Anania sɛ ɔnyɛ, na ɛyɛɛ dɛn na Saul tumi huu ade bio?
- Edin bɛn na wɔde frɛɛ Saul, na ɔkwan bɛn so na wɔde no dii dwuma?
Nsɛmmisa foforo
- Kenkan Asomafo Nnwuma 8:1-4.
Ɔkwan bɛn so na ɔtaa a ɛbaa Kristofo asafo a na wɔatew no foforo no so maa Kristofo nkyerɛkyerɛ no trɛwee, na ade a ɛte saa ara bɛn na akɔ so nnɛ mmere yi mu? (Aso. 8:4; Yes. 54:17)
- Kenkan Asomafo Nnwuma 9:1-20.
Dwumadi abiɛsa bɛn na Yesu daa no adi sɛ ɔpɛ sɛ Saul yɛ? (Aso. 9:15; 13:5; 26:1; 27:24; Rom. 11:13)
- Kenkan Asomafo Nnwuma 22:6-16.
Yɛbɛyɛ dɛn atumi ayɛ sɛ Anania, na adɛn nti na ɛho hia sɛ yɛyɛ saa? (Aso. 22:12; 1 Tim. 3:7; 1 Pet. 1:14-16; 2:12)
- Kenkan Asomafo Nnwuma 26:8-20.
Ɔkwan bɛn so na Kristosom mu a Saul sakra bae no yɛ nkuranhyɛ ma wɔn a nnɛ wɔn ahokafo nnye nni no? (Aso. 26:11; 1 Tim. 1:14-16; 2 Tim. 4:2; 1 Pet. 3:1-3)

robotstxt: allowed

filter: keep


text:
Adesua 66: Yesebel—Ɔhemmaa Tirimɔdenfo
ƆHENE Yerobeam wu akyi no, ɔhene biara a odii kusuufam mmusuakuw 10 Israel ahemman no so no bɛyɛɛ ɔhemmɔne. Ɔhene Ahab na ɔbɛyɛɛ ɔhene a onye koraa. Wunim nea enti? Nea ɛma ɛbaa saa titiriw biako ne ne yere, Ɔhemmaa Yesebel.
Yesebel nyɛ Israelni bea. Na ɔyɛ Sidon hene babea. Na ɔsom atoro nyame Baal, na onyaa Ahab ne Israelfo pii nso ma wɔsom Baal. Ná Yesebel tan Yehowa na okunkum n’adiyifo pii. Na ɛsɛ sɛ afoforo hintaw wɔ abodan mu na wɔankum wɔn. Sɛ Yesebel hwehwɛ biribi a, obetumi akum onipa mpo sɛnea ɛbɛyɛ na ne nsa aka.
Da koro bi na Ɔhene Ahab werɛ ahow pii. Enti Yesebel bisaa no sɛ: ‘Dɛn nti na wo werɛ ahow nnɛ?’
Ahab buae sɛ: ‘Esiane asɛm a Nabot ka kyerɛɛ me nti. Na mepɛ sɛ metɔ ne bobeturo no. Nanso ɔka kyerɛɛ me sɛ ɔremfa mma me.’
Yesebel kae sɛ: ‘Nhaw wo ho. Megye ama wo.’
Enti Yesebel kyerɛkyerɛw nkrataa kɔmaa kurow a Nabot te mu no mu mpanyimfo no binom. Ɔka kyerɛɛ wɔn sɛ: ‘Monhwehwɛ akwasampafo bi mma wɔnka sɛ Nabot adome Onyankopɔn ne ɔhene. Na afei momfa Nabot nkɔ kurow no akyi nkosiw no abo nkum no.’
Yesebel tee sɛ Nabot awu pɛ no, ɔka kyerɛɛ Ahab sɛ: ‘Afei kɔfa ne bobeturo no.’ Wunnye nni sɛ na ɛsɛ sɛ wɔtwe Yesebel aso?
Enti, bere bi akyi no, Yehowa somaa ɔbarima Yehu sɛ ɔnkɔtwe n’aso. Yesebel tee sɛ Yehu reba no, ɔkekaa n’ani akyi bɔɔ mmɔden sɛ ɔbɛma ne ho ayɛ fɛ. Nanso bere a Yehu bae na ohuu Yesebel wɔ mfɛnsere no mu no, ɔteɛɛm frɛɛ mmarima a wɔwɔ ahemfie hɔ no sɛ: ‘Montow no nkyene fam!’ Mmarima no tiei, sɛnea wuhu wɔ mfonini yi mu no. Wɔtow no kyenee fam, na owui. Eyi ne Ɔhemmaa Yesebel tirimɔdenfo no awiei.
1 Ahene 16:29-33; 18:1-4; 21:1-16; 2 Ahene 9:30-37.
Nsɛmmisa
- Hena ne Yesebel?
- Dɛn na ɛmaa Ɔhene Ahab werɛ howee da koro bi?
- Dɛn na Yesebel yɛe de gyee Nabot bobeturo no maa ne kunu Ahab?
- Hena na Yehowa somaa no maa no kɔtwee Yesebel aso?
- Sɛnea mfonini no ma yehu no, bere a Yehu duu Yesebel ahemfie hɔ no, dɛn na esii?
Nsɛmmisa foforo
- Kenkan 1 Ahene 16:29-33 ne 18:3, 4.
Bere a Ɔhene Ahab di ade wɔ Israel no, na nneɛma asɛe akodu he? (1 Ahe. 14:9)
- Kenkan 1 Ahene 21:1-16.
Ɔkwan bɛn so na Nabot kyerɛe sɛ ɔwɔ akokoduru na odi nokware ma Yehowa? (1 Ahe. 21:1-3; Lev. 25:23-28)
Sɛ yɛhwɛ nea Ahab yɛe no a, asuade bɛn na ɛde ma yɛn bere a biribi ankɔ yiye no? (1 Ahe. 21:4; Rom. 5:3-5)
- Kenkan 2 Ahene 9:30-37.
Dɛn na yebetumi asua afi ahokeka a Yehu de yɛɛ Yehowa apɛde no mu? (2 Ahe. 9:4-10; 2 Kor. 9:1, 2; 2 Tim. 4:2)


text:
Teɛ mu kɔ Nyame
Number ma ndeɛma: 1
Nyi kratafa tɔ below bi ma no akenkane dɛ were obusuani kɔ advocacy na Nyame ka fowo, such mbrɛ: firi ma ideas, anamɔn bi na asekyerɛ ma no teɛ mu, no teɛ mu ɔhaw, no di so ma advocacy na papayɛ, tebea / su preacher, no ahyaseɛ ma no teɛ mu, teɛ mu abakɔsɛm, refrɛ adeyɛ, firi yi adu, no jurisprudence ma no teɛ mu, to nsa frɛ non-kramoni, , akwanside wɔ ... mu no ɔkwan ma no teɛ mu.
-
baae na bere wɔ ... mu Inviting Others kɔ Islam (7 - de ma Glad Tidings ma kɔmfo Muhammad wɔ ... mu no dadaw English ( brofo kasa)


text:
ADESUA 2
Ná Rebeka Pɛ sɛ Ɔma Yehowa Ani Gye
Rebeka yɛ ɔbea a na ɔdɔ Yehowa. Ná ne kunu din de Isak. Ná Isak nso dɔ Yehowa. Ɛyɛɛ dɛn na Rebeka huu Isak? Dɛn na Rebeka yɛe a ɛma yehu sɛ na ɔpɛ sɛ ɔma Yehowa ani gye? Ma yensua ne ho nsɛm pii.
Abraham ne Sara na wɔwoo Isak. Ná wɔte Kanaan asase so. Ná Kanaanfo no nsom Yehowa. Nanso, na Abraham pɛ sɛ ne ba no ware ɔbea a ɔsom Yehowa. Enti Abraham somaa n’akoa sɛ ɔnkɔ Haran nkɔhwehwɛ ɔyere mma Isak. Ɛbɛyɛ sɛ Elieser na ɔsomaa no. Haran na na Abraham abusuafo binom te.
Elieser ne Abraham nkoa foforo na ɛkɔe. Ná ɔkwan no ware paa. Wɔde yoma du a wɔsõsõ nnuan ne akyɛde ahorow kɔe. Ná ɛbɛyɛ dɛn na Elieser ahu ɔbea a ɔfata sɛ Isak ware no? Bere a Elieser ne nkoa foforo a wɔka ne ho no duu Haran no, wokogyinaa abura bi ho, efisɛ na Elieser nim sɛ ɛrenkyɛ nkurɔfo bɛba hɔ abɛsaw nsu. Ɔbɔɔ Yehowa mpae, na ɔkae sɛ: ‘Sɛ mesrɛ ababaa bi nsu na ɔma me ne me yoma no nsu no bi nom a, mehu sɛ ɔno ne ɔbea a woapaw no ama me.’
Ankyɛ na ababaa bi a wɔfrɛ no Rebeka baa abura no ho. Bible ka sɛ na ne ho yɛ fɛ paa. Elieser srɛɛ no nsu, na ɔkae sɛ: ‘Oo, mɛma wo bi. Mɛma wo nsu no bi, na mɛkɔ akɔsaw bi ama wo yoma no nyinaa nso.’ Wo de, twa ho mfonini hwɛ! Yoma a sukɔm de wɔn nom nsu paa. Enti Rebeka tuu mmirika kɔɔ abura no ho mpɛn pii kɔsaw nsu brɛɛ wɔn. Sɛ wohwɛ mfonini no a, so wuhu sɛnea Rebeka ayere ne ho rema yoma no nsu no?
Elieser de akyɛde pii a ɛyɛ fɛ maa Rebeka. Ɔno nso de Elieser ne nkoa foforo a wɔka ne ho no kɔɔ fie. Elieser kaa nea enti a Abraham somaa no ne sɛnea Yehowa atie ne mpaebɔ no kyerɛɛ Rebeka abusuafo. Rebeka abusuafo no ani gyee ho sɛ wɔde no bɛma Isak aware.
Rebeka ne Elieser kɔɔ Kanaan, na ɔwaree Isak
Sɛ wohwɛ a, na Rebeka ani gye ho sɛ ɔbɛware Isak anaa?
Esiane sɛ Rebeka yɛɛ nea Yehowa pɛ sɛ ɔyɛ nti, Yehowa hyiraa no. Mfe pii akyi no, wɔwoo Yesu wɔ Rebeka abusua mu! Sɛ wusuasua Rebeka na woma Yehowa ani gye a, obehyira wo nso.


text:
Adesua 47: Owifo wɔ Israel
HWƐ ade a ɔbarima yi de resie ne ntamadan mu no! Atade nguguso fɛfɛ bi, sika nnaame biako ne nnwetɛbona dodow bi. Ɔfa fii Yeriko kurow no mu. Nanso na anka ɛsɛ sɛ wɔyɛ Yeriko kurow no mu nneɛma dɛn? Wokae?
Na anka ɛsɛ sɛ wɔsɛe ne nyinaa, na na ɛsɛ sɛ wɔde sika ne dwetɛ kɔ Yehowa ahyiae ntamadan adekorabea hɔ. Enti saa nkurɔfo yi antie Onyankopɔn. Wɔawia ade a ɛyɛ Onyankopɔn dea. Wɔfrɛ ɔbarima no Akan, na wɔn a wɔka ne ho no yɛ ne yere ne ne mma. Ma yɛnhwɛ nea ɛbae.
Akan wiaa nneɛma yi akyi no, Yosua somaa nnipa kɔko tiaa Ai kurow no. Nanso wodii nkogu. Wokunkum ebinom, na wɔn a aka no guanee. Yosua werɛ howee pii. Ɔde n’anim butuw fam bɔɔ Yehowa mpae sɛ: ‘Dɛn nti na woama eyi ato yɛn?’
Yehowa buae sɛ: ‘Sɔre! Israel ayɛ bɔne. Wɔafa nneɛma a ɛsɛ sɛ wɔsɛe no anaasɛ wɔde kɔ Yehowa ntamadan mu no bi. Wɔawia atade nguguso fɛfɛ bi de asie. Merenhyira mo kosi sɛ mobɛsɛe no, ne onii a ɔfaa saa nneɛma no.’ Yehowa kae sɛ ɔbɛkyerɛ Yosua saa nipa bɔne no.
Enti Yosua boaa ɔman no nyinaa ano, na Yehowa maa onipa bɔne Akan ho daa hɔ. Akan kae sɛ: ‘Mayɛ bɔne. Mihuu atade nguguso fɛfɛ bi, ne sika nnaame biako ne nnwetɛbona. M’ani beree, enti mefae. Ɛhyɛ fam wɔ me ntamadan mu.’
Bere a wohuu saa nneɛma no na wɔde brɛɛ Yosua no, ɔka kyerɛɛ Akan sɛ: ‘Dɛn nti na wode ɔhaw aba yɛn so? Afei Yehowa de ɔhaw bɛba wo so!’ Ɛnna nnipa no nyinaa siw Akan ne n’abusua no abo kum wɔn. So ɛno nkyerɛ sɛ ɛnsɛ sɛ yɛfa biribiara a ɛnyɛ yɛn de anaa?
Ɛno akyi no Israel san kɔko tiaa Ai. Saa bere yi de Yehowa boaa ne nkurɔfo, na wodii nkonim.
Yosua 7:1-26; 8:1-29.
Nsɛmmisa
- Ɔbarima bɛn na ɔwɔ mfonini no mu a ɔde nneɛma a ɔfa fii Yeriko resie fam no, na henanom na wɔreboa no no?
- Adɛn nti na ade a Akan ne n’abusuafo yɛe no yɛ aniberesɛm saa?
- Bere a Yosua bisaa Yehowa nea enti a Aifo no dii wɔn so nkonim no, dɛn na Yehowa kae?
- Bere a wɔde Akan ne n’abusuafo baa Yosua anim no, dɛn na ɛtoo wɔn?
- Asuade a ɛho hia bɛn na Akan asotwe no kyerɛ yɛn?
Nsɛmmisa foforo
- Kenkan Yosua 7:1-26.
Dɛn na Yosua mpae a ɔbɔe no da no adi wɔ n’abusuabɔ a ɛda ɔne ne Bɔfo no ntam ho? (Yos. 7:7-9; Dw. 119:145; 1 Yoh. 5:14)
Dɛn na Akan nhwɛso no da no adi, na ɔkwan bɛn so na ɛyɛ kɔkɔbɔ ma yɛn? (Yos. 7:11, 14, 15; Mmeb. 15:3; 1 Tim. 5:24; Heb. 4:13)
- Kenkan Yosua 8:1-29.
Ɛyɛ yɛn mu biara asɛde sɛ ɔyɛ dɛn wɔ Kristofo asafo no ho nnɛ? (Yos. 7:13; Lev. 5:1; Mmeb. 28:13)


text:
Bɛlɛ Mraalɛ Mɔɔ Ka Edwɛkpa Ne Ɔ?
Ɛhɛe. Gyihova Alasevolɛ kɔsɔɔti mɔɔ mraalɛ mgbe dɔɔnwo boka nwo la ka edwɛkpa ne. Kɛmɔ Baebolo ne hanle la, “mraalɛ dɔɔnwo kpalɛ ka edwɛkpa ne.”
Gyihova Alasevolɛ mraalɛ di neazo mɔɔ mraalɛ mɔɔ wɔ Baebolo ne anu yɛle la anzi. (Mrɛlɛbulɛ 31:10-31) Ɔwɔ nuhua kɛ bɛnli asafo ne anyunlu kɛ adekilevolɛma ɛdeɛ, noko bɛfa bɛ nwo bɛwula edwɛkɛhanlɛ gyima ne anu. Eza bɛfa Baebolo ngyinlazo bɛkilehile bɛ mra. (Mrɛlɛbulɛ 1:8) Alasevolɛ mraalɛ dua bɛ edwɛkɛ nee bɛ nyɛleɛ zo yɛ neazo kpalɛ maa awie mɔ.


text:
Adesua 4
Hena Ne Yesu Kristo?
1. Ɛyɛɛ dɛn na Yesu baa nkwa mu?
Onipa biara nni hɔ a ɔte sɛ Yesu, efisɛ ɔtenaa soro sɛ honhom abɔde ansa na wɔrewo no wɔ asase so. (Yohane 8:23) Yesu ne Onyankopɔn abɔde a odi kan, na ɔka ho bi na wɔbɔɔ nneɛma foforo a aka nyinaa. Ɔno nkutoo na Yehowa bɔɔ no tẽẽ, enti ɛfata sɛ wɔfrɛ no Onyankopɔn Ba a “ɔwoo no koro.” (Yohane 1:14) Wɔsan frɛ Yesu “Asɛm no,” efisɛ ɔkasa ma Onyankopɔn.
2. Dɛn nti na Yesu baa asase so?
Onyankopɔn somaa ne Ba no baa asase so denam ne nkwa a oyi fii soro bɛhyɛɛ Yudani bea bi a na ɔyɛ ɔbaabun a ne din de Maria awotwaa mu no so. Enti Yesu annya agya a ɔyɛ onipa. (Luka 1:30-35) Yesu baa asase so sɛ (1) ɔrebɛkyerɛkyerɛ Onyankopɔn ho nokwasɛm, (2) ɔrebɛyɛ nhwɛso ama yɛahu sɛnea yɛbɛyɛ Onyankopɔn apɛde bere mpo a yɛrehyia nsɛnnennen, ne (3) sɛ ɔde ne nkwa a ɛyɛ pɛ no bɛma sɛ “agyede.”
3. Dɛn nti na yehia agyede?
Agyede yɛ sika anaa biribi a wotua de gye obi a nkurɔfo pɛ sɛ wokum no. (Exodus 21:29, 30) Ná owu, nkwakoraabɔ ne mmerewabɔ nka Onyankopɔn atirimpɔw a ɔwɔ ma nnipa no ho. Yɛyɛ dɛn hu saa? Onyankopɔn ka kyerɛɛ onipa a odi kan a ɔne Adam no sɛ sɛ ɔyɛ nea Bible frɛ no “bɔne” a, obewu. Enti sɛ Adam anyɛ bɔne a, anka ɔrenwu da. (Genesis 2:16, 17; 5:5) Sɛnea Bible kyerɛ no, ɛnam Adam so na owu “baa” nnipa nyinaa so. Enti, Adam de bɔne ne ɛho akatua a ɛne owu no gyaw n’asefo nyinaa. Ɛno nti, yehia agyede a ebetumi ayi yɛn afi owu afobu a yenya fii Adam hɔ no mu.
Hena na na obetumi atua agyede no de agye yɛn afi owu mu? Sɛ yewu a, yetua yɛn ankasa bɔne nkutoo ho ka. Onipa a ɔnyɛ pɛ biara nni hɔ a obetumi atua afoforo bɔne ho ka ama wɔn.
4. Dɛn nti na Yesu wui?
Yesu nte sɛ yɛn, ná ɔyɛ pɛ. Enti, na ɛho nhia sɛ owu wɔ ne bɔne ho, efisɛ wanyɛ bɔne biara da. Mmom no, afoforo bɔne nti na Yesu wui. Onyankopɔn somaa ne Ba no ma obewu maa yɛn de kyerɛe sɛ ɔwɔ ɔdɔ soronko ma nnipa. Yesu san daa ɔdɔ adi kyerɛɛ yɛn denam osetie a ɔyɛ maa n’Agya, ne ne nkwa a yɛn bɔne nti ɔde bɔɔ afɔre maa yɛn no so.
5. Dɛn na Yesu reyɛ seesei?
Bere a na Yesu wɔ asase so no, ɔsaa yare, onyanee awufo, na ogyee ebinom fii amanehunu mu. Ɔnam saa a ɔyɛe so kyerɛɛ nea ɔbɛyɛ ama nnipa a wɔn aso yɛ mmerɛw nyinaa daakye. (Mateo 15:30, 31; Yohane 5:28) Bere a Yesu wui no, Onyankopɔn nyanee no baa nkwa mu bio sɛ honhom abɔde. (1 Petro 3:18) Afei Yesu tenaa Onyankopɔn nsa nifa so twɛn kosii sɛ Yehowa maa no tumi sɛ onni Hene wɔ asase nyinaa so. (Hebrifo 10:12, 13) Seesei Yesu redi Hene wɔ soro, na n’akyidifo a wɔwɔ asase so reka asɛmpa no wɔ wiase nyinaa.
Ɛrenkyɛ, Yesu de tumi a ɔwɔ sɛ Ɔhene no bedi dwuma de ayi amanehunu nyinaa ne wɔn a wɔde ba no afi hɔ. Wɔn a wɔyɛ osetie de kyerɛ sɛ wogye Yesu di no nyinaa bɛtena paradise wɔ asase so.


text:
ƆFÃ 7
Sɛnea Wobɛtete Wo Ba
“Ma asɛm a mereka akyerɛ wo nnɛ yi nna wo koma so; na fa dua wo ba komam.”
Bere a Yehowa hyehyɛɛ abusua no, ɔde mmofra hyɛɛ awofo nsa. (Kolosefo 3:20) Enti moyɛ awofo a, mo adwuma ne sɛ mobɛtete mo ba ma wadɔ Yehowa, na wanyin abɛyɛ ɔpanyin pa. (2 Timoteo 1:5; 3:15) Ɛsɛ sɛ muhu nea ɛwɔ mo ba no komam nso. Monkae sɛ mo nhwɛso pa ho hia paa. Sɛ mubetumi de Yehowa Asɛm atete mo ba no yiye a, ɛsɛ sɛ mo ankasa di kan de dua mo komam.
1 TEW W’ANIM MA WO MMA NA WƆATUMI NE WO ABƆ NKƆMMƆ
NEA BIBLE NO KA: “Obiara nyɛ ntɛm ntie asɛm, ɔnyɛ nyaa nkasa.” (Yakobo 1:19) Ɔwofo biara pɛ sɛ ne mma bɛn no, na wɔne no bɔ nkɔmmɔ. Enti ɛsɛ sɛ woma wo mma hu sɛ wowɔ hɔ ma wɔn bere nyinaa. Nhunahuna wɔn, anyɛ saa a wɔrentumi mmɛn wo ne wo mmɔ nkɔmmɔ. (Yakobo 3:18) Sɛ woma wonya adwene sɛ wobɛteatea wɔn anaa wobɛka wɔn anim a, wɔrenka wɔn komam asɛm nkyerɛ wo. Enti nya wo mma ho abotare na ma wonhu sɛ wodɔ wɔn.
NEA WUBETUMI AYƐ:
Sɛ wo mma pɛ sɛ wɔne wo bɔ nkɔmmɔ a, nya bere ma wɔn
Ɛnyɛ bere a asɛm bi asi nko ara na ɛsɛ sɛ wo ne wo mma bɔ nkɔmmɔ; mommɔ nkɔmmɔ bere nyinaa
2 BƆ MMƆDEN SƐ WOBƐTE WƆN ASE
NEA BIBLE NO KA: “Nea ɔda nhumu adi wɔ asɛm mu no, ebesi no yiye.” (Mmebusɛm 16:20) Ɛtɔ mmere bi a ɛsɛ sɛ wode w’ani to fam paa ansa na woahu nea ɛrehaw wo ba. Mmofra taa hããhãã wɔn ani ka nsɛm anaa wɔkasa kɛkɛ. “Sɛ obi bua asɛm ansa na wate a, ɛyɛ nkwaseasɛm . . . ma no.” (Mmebusɛm 18:13) Mma wo bo mfuw wo mma no ntɛm.
NEA WUBETUMI AYƐ:
Sɛ wo ba reka asɛm bi akyerɛ wo na w’ani nnye ho mpo a, hyɛ wo ho so, ntwa n’ano
Kaakae wo tirim; bere a woyɛ abofra te sɛ wo ba no, na dɛn na w’ani gye ho, na woyɛ w’ade sɛn?
3 MOMMA WONHU SƐ MOYƐ BAAKO
NEA BIBLE NO KA: “Me ba, tie wo papa nteɛso, na mpo wo maame mmara.” (Mmebusɛm 1:8) Agya ne ɛna, Yehowa de mmofra no hwɛ ahyɛ mo mmienu nyinaa nsa. Enti ɛsɛ sɛ mokyerɛkyerɛ wɔn ma wotie mo, na wobu mo. (Efesofo 6:1-3) Sɛ awofo ‘anka ammom denneennen, annya adwenkoro ne nsusuwii koro’ a, mmofra no hu. (1 Korintofo 1:10) Sɛ mo adwene nhyia wɔ asɛm bi ho a, munnye akyinnye wɔ mmofra no anim, anyɛ saa a wɔremmu mo.
NEA WUBETUMI AYƐ:
Munsusuw ho na moahu ɔkwan pa a mobɛfa so ateɛ mmofra no so
Sɛ wo ne wo yere anaa wo kunu adwene nhyia wɔ mmofra no ntetee ho a, bɔ mmɔden sɛ wubehu nea enti a ɛte saa
4 MOMFA HO ADWENE
NEA BIBLE NO KA: “Tete abofra wɔ ɔkwan a ɛfata so.” (Mmebusɛm 22:6) Sɛ abofra benyin ayɛ ɔpanyin pa a, ɛmma kɛkɛ. Ɛsɛ sɛ muhu ɔkwampa a mobɛfa so atete wɔn ateɛ wɔn so. (Dwom 127:4; Mmebusɛm 23:13) Nteɛso nyɛ asotwe nko ara; nea ɛka ho bi ne sɛ wobɛma wo mma ahu nea enti a woahyehyɛ mmara ama wɔn. (Mmebusɛm 28:7) Afei nso, boa ma wɔn ani nnye Yehowa Asɛm ho, na wonsua nhu sɛnea wɔde bɛbɔ wɔn bra. (Dwom 1:2) Eyi bɛboa ma wɔanya ahonim pa.
NEA WUBETUMI AYƐ:
Ma wo mma nhu sɛ Onyankopɔn wɔ hɔ ankasa na wobetumi de wɔn ho ato no so
Ma wo mma nhu nea ɛde ɔbrasɛe ba, ne sɛnea wɔbɛtwe wɔn ho afi ho. Ebi ne nea ɛwɔ Intanɛt ne Wɛbsaet so. Nnipa bi daadaa mmofra to wɔn mmonnaa, enti ma wonhu akwan a wɔfa so yɛ saa


text:
Kumasi
Kumasi: (Kumase) ye Ghana kuro kesee a eso sene Ghana nkuro nyinaa gyese Nkran (Accra). Nnipa a ewo Kumasi beye Opepepem baako (1,000,000) Kumasi abako sem firi Asantehene Nana Osei Tutu a Odi Kan bere so. Abakosem kyerese, enam Nana Osei Tutu adamfo bi a wofre no Komfo Anokye so na emaa Kumasiman yee kese. Wokyere se Komfo Anokye duaa dua mmienu wo baabi a ene yi yefre no Kumasi yi ene baabi a ene wofre no Kumawu. Dua no a woduaa no Kumawu no wuui maa ekaa Kumasi dua no. Eno na eboa maa Kumasi beyee Asanteman kuro kese ne won ahenkuro.
Eye Asantefoo kuro kesee a eho na Asantehene, Otumfuo Osei Tutu a Oto So Mmienu ahenfie wo. Ewo edwa kesee adwadifoo efiri atifi, anaafoo, apue ne atoee nyinaa bedi dwa dabiara. Asanteman afahye nyinaa no, Kumasi na wodi no.
Asantehene: Asantehene a, ote Asika Dwa Kokoo Soo, ebeye mfie edu nie na obedii ne wofa, Otumfuo Opoku Ware Oto so Mmienu adee. Asanteman do won ahenfo de ebuo ma won nyinaa sedee ese wo Ghana ahenfo nyinaa mu.
Adesua:Adesua anaa se nwoma sua mu no, se woyi Nkran firi ho a, kuro biara nni Ghana a ewo sukuu pii sen Kumasi. Sukuu pon ahodoo bebree na ewo ho. Emu atitire bi ne Kwame Nkrumah Sukuu Pon no (Kwame Nkrumah University of Science and Technology (KNUST).Edin a nkurofoo taa de fre KNUST no ye Tek. Asukuufoo a esua adee wo KNUST beye mpem du num (15,000). Ghana man panin a odi kan, Osagyefo Dr. Kwame Nkrumah bere so na wo sii sukuu kesee yi. Saa sukuu pon yi atere ama sukuu nketewaa bebree nso hyehye mu. Ebi ne School of Medical Sciences, School of Engineering ne School of Agriculture.
Sukuu akesee bi nsoso ne sukuu pon a ede University of Education, Kumasi Campus, ene mmiensa bi a ennye aban dea te se KNUST. Ene Christian Service University College (CSUC), Ghana Baptist University ene Garden City University ewo Kumasi nkwantia kuro bi a yefre no Ankaase. Kumasi Polytechnic ene tikyafoo (akyerekyerefoo) sukuu mmienu nso a yefre won Wesley College of Education ene St. Louis College of Education ewo ho. Eyinom akyi no Mpanifoo Nko Animu Sukuu bebree nso so wo ho. Ebi ne Prempeh College, Opoku Ware, Ahmadiya ene Yaa Asantewaa.
Ayaresabea: Kumasi nso wo ayaresabea ahoduo a emu kesee no ne Komfo Anokye Teaching Hospital. (KATH). Saa ayeresabea yi nso ye sukuu pon Tek adokotafo adesua nteteye bea. Komfo Anokye Ayaresabea akyi no, ayaresabea nketewa bebree nso so wo Kumasi mpotam nso so eboa hye yadea ahodoo pii.
Agodie: Bool bo anaa soka ne agoro titire ewo Kumasi ne ne mpotam. Agodie ekuo baako a agye din yie ne Asante Kotoko. Won adi kan wo akansie bebree wo Ghana ne amanano nyinaa. Won mmrane ne se "Asante Kotoko, wokum apem a apem beba" Akansie bool kuo baako a won taa ne Kotoko hyia mu ene Accra Hearts of Oak a won wo Nkran.


text:
Yehowa Adansefo—Yɛyɛ Nnipa Bɛn?
Ɛsono mmusua a yefi mu ne kasa a yɛka, nanso yɛwɔ botae biako, na ɛno na ɛka yɛn bom. Nea ehia yɛn paa ne sɛ yɛbɛhyɛ Yehowa, Onyankopɔn a ɔkyerɛw Bible no na ɔbɔɔ nneɛma nyinaa no anuonyam. Yɛyɛ nea yebetumi biara suasua Yesu Kristo, na ɛyɛ yɛn dɛ nso sɛ wɔbɛfrɛ yɛn Kristofo. Yɛn mu biara bɔ mmɔden sɛ daa yebenya bere aboa nkurɔfo ama wɔasua Bible ne Onyankopɔn Ahenni no ho ade. Esiane sɛ yedi adanse, anaa yɛka Yehowa Nyankopɔn ne n’Ahenni ho asɛm nti, wɔfrɛ yɛn Yehowa Adansefo.
Hwehwɛ yɛn dwumadibea ha. Kenkan Bible wɔ Intanɛt so. Sua yɛn gyidi ne yɛn ho ade pii.


text:
Ɔfa 1: Adebɔ De Besi Nsuyiri No So
Ɛhe na ɔsoro ne asase fi bae? Ɛyɛɛ dɛn na owia, ɔsram, nsoromma, ne nneɛma pii a ɛwɔ asase so no bae? Bible ma mmuae a ɛyɛ nokware bere a ɛka sɛ Onyankopɔn na ɔbɔe no. Enti yɛn nhoma no de Bible mu nsɛm a ɛfa adebɔ ho na efi ase.
Wɔkyerɛ sɛ na Onyankopɔn abɔde a wodi kan no yɛ ahonhom, te sɛ ɔno ankasa. Na wɔyɛ abɔfo. Nanso wɔbɔɔ asase no maa nnipa te sɛ yɛn. Enti Onyankopɔn yɛɛ ɔbarima ne ɔbea a wɔfrɛ wɔn Adam ne Hawa, na ɔde wɔn traa turo fɛfɛ bi mu. Nanso wɔantie Onyankopɔn na wɔn nkwa bɔɔ wɔn.
Ne nyinaa mu no, efi bere a ɔbɔɔ Adam besi Nsuyiri kɛse no so no yɛ mfe 1,656. Saa bere yi mu no nnipa bɔne pii traa ase. Ɔsoro no, na honhom abɔde a aniwa nhu wɔn, Satan ne n’abɔfo bɔne no wɔ hɔ. Asase so no, na Kain ne nnipa bɔne afoforo pii wɔ hɔ, a na nnipa bi a wɔwɔ ahoɔden soronko bi ka ho. Nanso na nnipa pa bi nso wɔ asase so—Habel, Henok ne Noa. Ɔfã a EDI KAN yi mu no, yɛbɛkenkan saa nnipa yi ne nneɛma yi nyinaa ho nsɛm.


text:
ƆWƐN-ABAN (NEA ADESUA NSƐM WOM) JANUARY 2015
Adesua nsɛm a yɛbɛsua fi March 2 kɔsi April 5, 2015 wɔ nsɛmma nhoma yi mu.
Da Yehowa Ase na Nya Nhyira
Sɛ wokyerɛ nneɛma ho anisɔ a, ɔkwan bɛn so na ɛbɛboa wo ma woagyina amanehunu ano?
Awurade Anwummeduane No
—Nea Enti a Yɛhyɛ Ho Fã
Ɛbɛyɛ dɛn na woahu sɛ wobɛkɔ soro anaa wobɛtena asase so?
Ma W’awareɛ Nnyina na Emu Nyɛ Anika
Hwɛ nneɛma nnum a ɛbɛtumi aboa ma awareɛ agyina na anigyeɛ aba mu.
Ma Yehowa Nhyɛ W’awareɛ Mu Den na Ɔmmɔ Ho Ban
Dɛn na wobɛtumi ayɛ na woansɛe awareɛ na woantwa so aba bɔne?
Ɔdɔ Kann To Ntwa Da
—Ɛyɛ Ampa?
Ɔdɔ ho asɛm a ɛwɔ Solomon Dwom mu no yɛ asuadeɛ kɛseɛ ma wɔn a wɔpɛ sɛ wɔware ne wɔn a wɔaware nyinaa.


text:
TETEFO MFONINI
Joseph Priestley
“N’ahokeka yɛ fɛ, ɔmfa n’adwuma nni agorɔ, ɔdwene nnipa ho, otumi wura baabiara, otumi feefee biribiara mu—abrabɔ mu ne nea yɛn ani tua nyinaa. Ɛba nyansahu, nyamesom, ne amanyɔsɛm mu a, ɔwɔ hɔ; ɔde ne ho hyɛɛ [French] Ɔman Anidane mu faa amanehunu ne abɛbrɛsɛ bebree mu. Eyinom nyinaa nti, sɛ yɛreka nnipa a wɔtenaa afe 1701 kosi 1800 a, ɔda mu fua.”—Frederic Harrison, onimdefo.
DƐN paa na Joseph Priestley yɛe a enti yɛreka ne ho asɛm yi? Nneɛma a ohui ne nneɛma a ɔkyerɛwee no, asesa nkurɔfo adwene wɔ aban dwumadi, sɛnea Nyankopɔn te, ne mframa a yɛhome ho.
Nea Priestley kyerɛw nyinaa, nyansahu mu oo, nyamesom mu oo, wanni atetesɛm ne amammerɛ akyi, mmom deɛ ɔkyerɛwee nyinaa gyina nsɛm a ɛyɛ nokware turodoo so. Momma yɛnhwɛ.
ƆHWEHWƐƐ NYANSAHU MU
Ná Joseph Priestley de nyansahu gyigye n’ani kɛkɛ. Afe 1765 mu, ɔne Amerikani nyansahufo Benjamin Franklin hyiae. Ɛno akyi na Priestley fii ase hwehwɛɛ sɛnea anyinam ahoɔden yɛ adwuma. Nea ohu de too gua no yɛɛ ne mfɛfo nyansahufo nwonwa paa, enti afe a edi hɔ no, wɔbɔɔ n’aba so ma ɔkɔkaa Royal Society of London kuw no ho.
Afei Priestley de n’adwene kɔɔ mframa so. Anni da bi na ohui sɛ sɛɛ yɛwɔ mframa ahorow ahorow. Ebi ne ammonia ne nitrous oxide a ebinom frɛ no laughing gas no. Ɔde mframa a yɛfrɛ no carbon dioxide fraa nsuo a yɛnom mu mpo; ɛno na ɛdede mu a yenyaa nsuo a carbon wom.
Afe 1774 mu a Priestley reyɛ nhwehwɛmu wɔ England anafo no, ohuu mframa bi a ɛma kyɛnerɛ hyerɛn kɛse. Akyiri yi ɔde saa mframa no kakra (60 ml) guu glass mu na ɔde akura hyɛɛ mu. Sɛ mframa a yɛhome yi ara bi na ɔde guu mu a, anka akura no bewu ntɛm. Priestley no ara nso homee saa mframa no bi, na ɔkae sɛ “mframa a ɔhomee no maa ne ho sisii ne ho so.”
Joseph Priestley huu mframa a yɛfrɛ no oxygen * na ɔfaa no sɛ mframa biara kɛkɛ—mframa a entumi nhye adeɛ. Nanso na ɛnyɛ nokware. Ɛno mpo nnipa pii fa no sɛ nneɛma a ohui nyinaa, “ɛno ne ade kɛseɛ paa a ɛwom.”
ƆHWEHWƐƐ NYAMESOM MU
Sɛnea Priestley nyaa gyidi sɛ ebinom de wɔn nsusuwii akata nyansahu mu nokwasɛm so no, saa nso na ohui sɛ ebinom de atetesɛm ne mmara-mmara bi akata nyamesom mu nokwasɛm so. Aseresɛm ne sɛ, bere a Priestley de hwehwɛɛ Bible mu nyinaa no, onyaa adwene bi a ɛne Bible nhyia koraa. Baako ne sɛ na onnye nni sɛ Onyankopɔn honhom na wɔde kyerɛw Bible no. Afei nso asɛm a ɛwɔ Bible mu sɛ Yesu tenaa soro ansa na ɔreba asase so no, ná onnye nni.
“Sɛ nokware a obi behu na ɛkyerɛ sɛ ɔyɛ nyansahufo de a, ɛnde na Priestley yɛ nyansahufo paa.”—Katherine Cullen, nyansahufo
Nanso nkyerɛkyerɛ bɔne a na ɛkɔ so wɔ asɔre akɛse mu saa bere no ne nnɛ nyinaa no, Priestley bɔ gui. Ɔkyerɛw sɛ, Yesu ne n’asuafo no kyerɛkyerɛɛ nokware no, nanso akyiri yi na ebinom de nkyerɛkyerɛ bi a ɛnyɛ nokware fraa mu. Ebi ne Baasakoro, onipa kra a ebinom kyerɛ sɛ enwu da, ne ahonisom. Eyinom nyinaa Bible bɔ gu.
Ná ɛsono Priestley nkyerɛkyerɛ. Afei nso bere a Amerika ne France ɔman anidane no bae no, ɔkɔtaa wɔn akyi. Eyi nti, Priestley kuromfo ani beree ne so paa. Afe 1791 mu no, aturuturafo bi kɔsɛee ne fie ne baabi a ɔyɛ adwuma, enti oguan kɔɔ United States. Ɛwom, deɛ nkurɔfo de kae Joseph Priestley paa ne nyansahu mu nneɛma a otumi yɛe no, nanso gyidi a onyae ne sɛ, sɛ obi sua Onyankopɔn ho adeɛ na ohu deɛ wabɔ ne tirim sɛ ɔbɛyɛ a, “ɛno ne ade a ehia na nidi wom paa.”
^ nky. 10 Ná Swedenni nyansahufo Carl Scheele adi kan ahu saa mframa no, nanso wamfa anto gua. Akyiri yi na Frenchni nyansahufo Antoine-Laurent Lavoisier too mframa no din oxygen.


text:
Wohwɛ a, Dɛn na Ebesi Daakye?
Wiase a yɛte mu yi, . . .
ɛbɛyɛ sɛnea ɛte yi ara?
ɛbɛsɛe bi aka ho?
ɛbɛyɛ yiye?
NEA BIBLE AKA
‘Onyankopɔn bɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.’ —Adiyisɛm 21:3, 4, Wiase Foforo Nkyerɛase.
ƆKWAN BƐN SO NA ƐBƐBOA WO?
Wubenya adwumapa ayɛ ama w’ani agye.—Yesaia 65:21-23.
Ɔyare ne amanehunu nyinaa befi hɔ.—Yesaia 25:8; 33:24.
Wo ne wo nnamfonom ne w’abusuafo bɛtena ase daa, na mo ani begye.—Dwom 37:11, 29.
ENTI NEA BIBLE AKA YI YƐ AMPA?
Nneɛma abien yi nti yebetumi aka sɛ ɛyɛ ampa:
Onyankopɔn wɔ tumi, enti ɔhyɛ bɔ a, obetumi ama aba mu. Yehowa Nyankopɔn nko ara na Bible frɛ no “ade nyinaa so Tumfoɔ,” efisɛ ne tumi kyɛn tumi biara. (Adiyisɛm 15:3) Ɛno nti obetumi ama wiase a yɛte mu yi ayɛ foforo; ɛnso no yɛ koraa. Bible aka sɛ: “Onyankopɔn fam de, ade nyinaa betumi ayɛ yiye.” —Mateo 19:26.
Onyankopɔn pɛ sɛ ɔma ne bɔhyɛ ba mu. Ade biako a ɛma yehu saa ne sɛ Yehowa aka sɛ ɔbɛma ‘n’ani agyina’ wɔn a wɔawuwu no na ɔde wɔn aba nkwa mu bio.—Hiob 14:14, 15.
Afei Bible ma yehu sɛ Onyankopɔn Ba, Yesu, saa ayarefo yare. Adɛn nti na ɔyɛɛ saa? Efisɛ na n’ani gye ho sɛ ɔbɛyɛ. (Marko 1:40, 41) Yesu te sɛ n’Agya pɛpɛɛpɛ, enti na ɔno nso wɔ ɔpɛ sɛ ɔbɛboa wɔn a wohia mmoa no.—Yohane 5:19.
Enti ɛda adi pefee sɛ Yehowa ne Yesu nyinaa pɛ sɛ wɔboa yɛn ma yenya anigye daakye!—Dwom 72:12-14; 145:16; 2 Petro 3:9.
HWƐ ASƐMMISA YI
Ɔkwan bɛn na Onyankopɔn bɛfa so ayɛ wiase a yɛte mu yi foforo?
Bible ma saa asɛm no ho mmuae wɔ MATEO 6:9, 10 ne DANIEL 2:44.


text:
So Onyankopɔn Wɔ Din?
Nea Bible ka
Onipa biara wɔ din. Enti wonnye nni sɛ Onyankopɔn nso bɛwɔ din? Sɛ nnipa mmienu bɛtumi afa adamfoɔ a, adeɛ baako a ɛho hia paa ne sɛ wɔn mu biara bɛhu ne yɔnko din na ɔde afrɛ no. Onyankopɔn nso ɛ? Sɛ yɛbɛtumi afa no adamfoɔ a, wonnye nni sɛ ɛsɛ sɛ yɛdi kan hu ne din?
Onyankopɔn aka wɔ Bible mu sɛ: “
Mene Yehowa; me din ne no.” (Yesaia 42:8) Onyankopɔn wɔ abodin pii te sɛ, “
Adeɛ nyinaa so Tumfoɔ Nyankopɔn,” “
Awurade Tumfoɔ,” ne “
Ɔbɔadeɛ.” Nanso waka akyerɛ n’asomfoɔ sɛ wɔmfa ne din ankasa mfrɛ no. Ɛno kyerɛ sɛ ɔdi wɔn ni.
Sɛ wohwɛ Bible dodoɔ no ara mu a, wobɛhu Onyankopɔn din wɔ Exodus 6:3. Ɛhɔ kenkan sɛ: “
Meyii me ho adi kyerɛɛ Abraham, Isak, ne Yakob sɛ adeɛ nyinaa so Tumfoɔ Nyankopɔn, nanso me din Yehowa no deɛ, mamma wɔamfa anhu me.”
Bɛboro mfie ɔha ni a wɔhyɛɛ ase twerɛɛ Onyankopɔn din “Yehowa” wɔ Twi mu. Nhomanimfoɔ binom ka sɛ ɛsɛ sɛ yɛtwerɛ Onyankopɔn din no “Yahwe.” Nanso sɛ nnipa pii no ara retwerɛ Onyankopɔn din no a, wɔtwerɛ no “Yehowa.” Ɛnyɛ Twi na wɔde twerɛɛ Bible no fã a wɔfrɛ no ‘Apam Dada’ no, na mmom Hebri. Hebri yɛ kasa a wɔkenkan fi nifa de kɔ benkum. Wɔde anom ntwerɛdeɛ nnan a ɛne יהוה na ɛgyina hɔ ma Onyankopɔn din wɔ Hebri mu. Wotwerɛ no sɛnea yɛtwerɛ adeɛ nnɛ no a, ɛyɛ YHWH. Wɔfrɛ saa anom ntwerɛdeɛ nnan yi Tetragrammaton.


text:
Adesua 3
So Asɛmpa no Fi Onyankopɔn Hɔ Ampa?
1. Hena ne Bible no Kyerɛwfo?
Wɔakyerɛw asɛmpa a ɛne sɛ nnipa bɛtena ase daa wɔ asase so no wɔ Bible mu. (Dwom 37:29) Nhoma nketewa 66 na ɛka bom yɛ Bible. Mmarima anokwafo bɛyɛ 40 na Onyankopɔn ma wɔkyerɛwee. Bɛyɛ mfe 3,500 ni na Mose kyerɛw nhoma anum a edi kan no. Bɛboro mfe 1,900 ni na ɔsomafo Yohane kyerɛw nhoma a etwa to no. Hena tirim asɛm na Bible akyerɛwfo no kyerɛw too hɔ? Onyankopɔn nam ne honhom kronkron so na ɔne Bible akyerɛwfo no kasae. (2 Samuel 23:2) Onyankopɔn nsusuwii na wɔkyerɛwee, na ɛnyɛ wɔn ankasa de. Enti Yehowa ne Bible no Kyerɛwfo.
2. Yɛbɛyɛ dɛn atumi ahu sɛ Bible no yɛ nokware?
Yenim sɛ Bible no fi Onyankopɔn hɔ efisɛ ɛka nsɛm a ebesisi ma emu biara bam pɛpɛɛpɛ. Onipa biara nni hɔ a obetumi ayɛ saa. (Yosua 23:14) Ade nyinaa so Tumfoɔ Nyankopɔn no nkutoo na otumi di kan hu nea ɛbɛba nnipa so daakye.
Yɛhwɛ kwan sɛ nhoma a efi Onyankopɔn hɔ no bɛyɛ soronko, na saa na ɛte. Wɔakyekyɛ Bible ɔpepepem pii wɔ kasa ɔhaha pii mu. Ɛwom sɛ wɔkyerɛw Bible no akyɛ paa de, nanso emu nsɛm no ne nyansahu a nnipa dodow no ara gye tom hyia. Afei nso, akyerɛwfo 40 no nsɛm hyia. * Bio nso, nokware Nyankopɔn a ɔne ɔdɔ no nkutoo na obetumi ada ɔdɔ a Bible ka ho asɛm no adi, na ɛde besi nnɛ, Bible da so ara wɔ tumi a ɛsakra nkurɔfo ma wɔn abrabɔ yɛ papa. Saa nokwasɛm yi ma nnipa ɔpepem pii gye di sɛ Bible no yɛ Onyankopɔn Asɛm.
3. Dɛn na Bible ka ho asɛm?
Nsɛntitiriw a Bible ka ho asɛm no mu biako ne sɛ Onyankopɔn wɔ atirimpɔw a ɔdɔ wom ma nnipa. Kyerɛwnsɛm no ka sɛnea nnipa asetena mfiase no wɔhweree hokwan a na wɔwɔ sɛ wɔbɛtena ase wɔ paradise asase so ne sɛnea awiei koraa no wɔbɛsan de paradise aba no ho asɛm.
Mmara, nnyinasosɛm, ne afotu nso wɔ Onyankopɔn Asɛm no mu. Afei nso, wɔayɛ sɛnea Onyankopɔn ne nnipa adi ho kyerɛwtohɔ wɔ Bible mu, na nsɛm a ɛte saa no ma yehu Onyankopɔn nipasu. Enti, Bible no betumi aboa wo ma woahu Onyankopɔn. Ɛkyerɛ sɛnea wubetumi abɛyɛ n’adamfo.
4. Wobɛyɛ dɛn atumi ate Bible no ase?
Saa nhomawa yi nam ɔkwan a Yesu faa so kyerɛkyerɛe no so bɛboa wo ma woate Bible no ase. Yesu twee adwene sii Bible mu nsɛm so mmiako mmiako, na ɔkyerɛkyerɛɛ “Kyerɛwnsɛm no ase.”
Biribiara nni hɔ a ɛyɛ anigye kɛse sen asɛmpa a efi Onyankopɔn hɔ no. Nanso, nnipa binom ani nnye ho, na ɛhyɛ afoforo abufuw mpo. Mma w’abam mmu. Anidaso a wowɔ sɛ wubenya daa nkwa no gyina Onyankopɔn a wubehu no no so.
^ nky. 7 Hwɛ nhomawa a wɔato din Amansan Nhoma no.


text:
NEA ƐMA ABUSUA NYA ANIGYE
Sɛ Wosan Ware a, Dɛn na Ɛbɛma Aware no Akɔ Yiye?
HERMAN: * “Me ne me yere a odi kan tenaa mfe 34 na kokoram kum no. Ɛno akyi no, mewaree Linda. Ɛyɛ a ɔte nka sɛ da biara mede no toto me yere dedaw no ho. Nea ɛsɛee asɛm no koraa ne sɛ, na me nnamfo dedaw bi taa ka me yere a odi kan no suban pa ho asɛm, na na ɛhaw Linda.”
LINDA: “Me ne Herman waree no, ɛyɛɛ me sɛ obiara renhu adepa biara wɔ me ho te sɛ ne yere dedaw no. Ná nkurɔfo pɛ n’asɛm paa; ná ɔkasa bɔkɔɔ, na na obu ade nso. Ɛyɛ a etumi ba me tirim sɛ, enti ɔbarima yi betumi apɛ m’asɛm sɛnea na ɔpɛ ne yere a odi kan asɛm no?”
Herman ne Linda nnuu wɔn ho sɛ wɔwaree. Ná Linda aware pɛn, nanso na ɔka Herman ho asɛm sɛ “Mete no so a masɔre.” Ne nyinaa mu no, wɔahu sɛ ɔhaw a aware a ɛto so abien betumi de aba no, ebia wɔanhyia bi wɔ aware a edi kan no mu. *
Sɛ woasan aware a, sɛn na wuhu aware a wowom seesei no? Ɔbea bi a wɔfrɛ no Tamara ne ne kunu aware gui no, mfe abiɛsa akyi na ɔsan waree. Tamara asɛm ne sɛ: “Aware a edi kan mu no, wutumi nya atenka bi wɔ wo komam paa sɛ aware no ngu da. Nanso sɛ aware no gu na wosan ware a, ɛntaa mma wo komam saa, efisɛ wunim sɛ w’aware a edi kan no tumi gui.”
Ne nyinaa mu no, nnipa bebree asan aware ama wɔanya anigye pii. Wɔayɛ ama aware no akɔ yiye ama wɔn; wo nso w’aware betumi akɔ yiye! Ɔkwan bɛn so? Momma yɛnhwɛ ɔhaw abiɛsa a ɛtaa ba, na yɛnhwɛ sɛnea Bible mu afotu betumi aboa mo ama moagyina ano. *
ƆHAW 1: WOMPƐ SƐ WODE W’AWARE DEDAW NO TOTO FOFORO NO HO, NANSO ƐYƐ DEN.
Ellen te South Africa; nea ɔkae ne sɛ: “Mayɛ ara mintumi nyi m’aware dedaw no mfi me tirim. Sɛ yetu kwan kɔ baabi a na me ne me kunu dedaw no taa kogye yɛn ahome no a, na asɛm no asɛe koraa. Ɛtɔ da a, mede me kunu a meware no seesei no toto nea odi kan no ho.” Wo nso, sɛ wo hokafo aware pɛn na sɛ ɔtaa ka aware dedaw no ho asɛm a, ebetumi ahaw wo.
AFOTU: Asɛm nokware da hɔ a, na woaka. Ɛbɛyɛ den sɛ wo anaa wo hokafo no werɛ befi aware dedaw no, ɛnkanka ne sɛ aware no kyɛe. Ebinom mpo de, wɔn ano tumi fom ma wɔde wɔn hokafo dedaw no din frɛ foforo no! Sɛ biribi saa si a wobɛyɛ no dɛn? Bible tu yɛn fo sɛ: “Obiara mmɔ mmɔden sɛ ɔbɛte ne yɔnko ase.”—1 Petro 3:8, New Century Version.
Ntwe kora nka sɛ wo hokafo no nnka n’aware dedaw no ho asɛm koraa. Sɛ wo hokafo pɛ sɛ ɔka n’aware dedaw no ho asɛm a, fa aso pa tie na kyekye ne werɛ. Afei nso, mpere wo ho nka sɛ ɔde wo retoto ne hokafo dedaw no ho. Bɛyɛ mfe du ni na Ian san waree, na nea ɔka ne sɛ: “Sɛ meka me yere dedaw no ho asɛm a, me yere Kaitlyn mfa no sɛ mabɔ mmusu. Ɔno de, na ɔfa no sɛ ɔkwan a ɔnam so behu me yiye na wate me ase.” Wubehu sɛ nkɔmmɔ a ɛte saa bɛboa ama wo ne wo hokafo foforo no ntam ayɛ kama mmom.
Suban pa a ɛwɔ wo hokafo a wo ne no te seesei ho no, ɛno na fa w’adwene si so. Ɛyɛ ampa sɛ nneɛma pa bi wɔ wo hokafo dedaw no ho a nea woware no seesei no nni bi, nanso wo hokafo foforo no nso yɛ ade wɔ nneɛma bi mu. Enti hwɛ nneɛma a w’ani gye ho wɔ wo hokafo no ho na hyɛ aware foforo no mu den, na ‘ɛnyɛ sɛ wode no bɛtoto obi ho.’ (Galatifo 6:4) Ɔbarima bi a wɔfrɛ no Edmond aware mprenu, na nea ɔkae ne sɛ: “Sɛ wowɔ nnamfo baanu a, wubehu sɛ ɛsono obiara ne sɛnea ɔte; saa ara na ɛsono sɛnea aware biara te.”
Ɛnyɛ bɔne sɛ wobɛkaakae nneɛma a na ɛma w’ani gye w’aware dedaw no mu, nanso dɛn na ɛsɛ sɛ woyɛ na ansɛe wo ne wo hokafo foforo no ntam? Bere bi Jared kyerɛkyerɛɛ mu kyerɛɛ ne yere sɛ, ɛwom ara a, nneɛma bi a na ɔne ne yere dedaw no yɛ no, ɛho asɛm tumi ba ne tirim, nanso ɛno de atwam, enti ɔmfa n’adwene nkɔ so pii. Seesei ɔne ne yere foforo no ahyɛ bra foforo ase, na ɛma n’ani gye.
SƆ EYI HWƐ: Bisa wo hokafo sɛ, ɛba sɛ woka aware dedaw no ho asɛm a, ɛyɛ a ɛhaw no anaa. Ɛsɛ sɛ wutumi hu bere a wokɔfa aware dedaw no ho asɛm ba a, ɛbɛhaw adwene.
ƆHAW 2: WOPƐ SƐ WO NE WO NNAMFO A WONNIM WO HOKAFO FOFORO NO BƆ, NANSO ƐYƐ DEN.
Javier gyaee aware, na edii mfe asia no, ɔsan waree. Asɛm a ɔkae ne sɛ: “Bere a yɛwaree foforo no, me yere adwene yɛɛ no sɛ me nnamfo bi atu wɔn tɛ asi ne so rehwɛ nea ɔreyɛ biara.” Ɔbarima bi a wɔfrɛ no Leo de, na ɛsono n’asɛm no koraa. Ɔkae sɛ: “M’anim pɛɛ na ebinom ka kyerɛɛ me yere sɛ, wɔpɛ ne kunu dedaw no asɛm na wɔn ani agyina no paa!”
AFOTU: Bɔ mmɔden sɛ wobɛte wo nnamfo no ase. Ian a yɛafa n’asɛm aka dedaw no san kae sɛ: “Ebinom wɔ hɔ a, wonim awarefo bi. Nanso seesei biako nni hɔ bio, na sɛ ɛba sɛ wokohyia obiako no a, ɛtɔ da a, etumi ma wɔn werɛ how na ɛyɛ den paa sɛ wɔne no bɛbɔ.” Enti ‘te ase, na dwo ma nnipa nyinaa.’ (Tito 3:2) Hu sɛ ɛbɛkyɛ kakra ansa na wo nnamfo ne w’abusuafo atumi abɛn wo. W’aware sesa a, wo nnamfo nso betumi asesa. Javier a yɛafa n’asɛm aka dedaw no kyerɛɛ mu bio sɛ, bere rekɔ so no, ɔne ne yere san ne nnamfo dedaw no yɛɛ kama. Ɔka kaa ho sɛ: “Yɛn baanu nso yere yɛn ho sɛ yebenya nnamfo foforo, na ɛno nso aboa paa.”
Sɛ mo ne wo nnamfo dedaw hyia a, ɛyɛ a dwen wo hokafo no ho. Fa no sɛ wo ne wɔn rebɔ nkɔmmɔ na w’aware dedaw no ho asɛm abɛtɔ mu. Ɛba saa a, fa w’ani to fam fa anifere yɛ adwuma na wo hokafo no ante nka sɛ moayi no mu. Bible abebusɛm bi ka sɛ: “Ɛwɔ nea otu nsɛm bumbum sɛ nkrante a ɛwowɔ, na anyansafo tɛkrɛma de, ɛsa yare.”—Mmebusɛm 12:18.
SƆ EYI HWƐ: Baabi wɔ hɔ a, sɛ mokɔ a, biribi betumi asi ama wo anaa wo hokafo no ayɛ basaa. Eye sɛ wubedi kan ahu, na wo ne wo hokafo no adwen ho sɛnea ɛbɛyɛ a sɛ obi kɔfa aware dedaw no ho asɛm ba a, mubehu nea mobɛyɛ.
ƆHAW 3: WO HOKAFO DEDAW NO ANNI WO NOKWARE, ENTI WUSURO SƐ EBIA NA FOFORO NO NSO AYƐ SAA.
Andrew yere a odi kan gyaee no; akyiri yi na ɔsan waree Riley. N’asɛm ne sɛ: “Ná misuro sɛ ɔno nso de me besi mu. Ɛyɛ a metaa bisa me ho sɛ, enti metumi ayɛ sɛ Riley kunu dedaw no? Ná misuro sɛ ɔbɛka sɛ memfata no nti, obegyaa me akɔfa ɔbarima foforo.”
AFOTU: Nea ɛhaw wo biara no, fi wo komam ka kyerɛ wo hokafo. Bible ka sɛ: “Wɔkwati atirimsɛm a tirimbɔ yɛ ɔkwa.” (Mmebusɛm 15:22) Atirimsɛm na ɛboaa Andrew ne Riley maa obiara gyee ne yɔnko dii. Andrew kyerɛɛ mu sɛ: “Meka kyerɛɛ Riley sɛ yehyia ɔhaw a, merenka sɛ ɛno nti meregyae aware. Riley nso kae sɛ ɔno nso renyɛ saa. Nkakrankakra, afei de migye no di paa.”
Wo hokafo a wo ne no wɔ hɔ seesei no, sɛ ne hokafo dedaw no fii n’akyi a, ɛnde bɔ mmɔden sɛ wobɛyɛ ama wagye wo adi. Ma yɛnhwɛ Michel ne Sabine; wɔn nyinaa aware agyae pɛn, na wɔyɛɛ wɔn adwene sɛ bere biara a wɔn mu biako ne ne hokafo dedaw no bedi nkitaho no, ɛsɛ sɛ ɔka ho asɛm kyerɛ ne yɔnko. Sabine kae sɛ: “Nea yɛyɛe no amma obiara ansuro sɛ ne yɔnko befi n’akyi.”—Efesofo 4:25.
SƆ EYI HWƐ: Wo ɔbea no, nkɔmmɔ a wo nko ara wo ne mmarima bɔ wɔ telefon anaa intanɛt so no, tew so. Wo ɔbarima no nso, tew nkɔmmɔ a wo ne mmea bɔ no so.
Nnipa a wɔaware pɛn no, bebree asan aware ama akɔ yiye ama wɔn, enti wo nso wo de betumi akɔ yiye. Wohwɛ mu mpo a, sɛ wode seesei toto bere a wowaree foforo no ho a, afei na wunim wo ho yiye. Yɛafa Andrew asɛm aka dedaw, na ɔsan kae sɛ: “Me ne Riley aware no ama manya awerɛkyekye pii. Yɛwaree mfe 13 ni, na yehu sɛ yɛn aware no asɔ paa; yɛmpɛ sɛ biribiara bɛsɛe yɛn ntam.”
^ nky. 3 Wɔasesa edin ahorow no.
^ nky. 5 Kae sɛ, sɛ obi hokafo wu ma aware no mu tetew a, ɛsono ɔhaw a ɛde ba. Na sɛ obi hokafo nso gyaa no a, ɛsono ɔhaw a ɛde ba. Sɛ owu na ama woaware foforo oo, sɛ awaregyae nso oo, asɛm a yɛresusuw ho yi betumi aboa wo.
^ nky. 7 Wopɛ sɛ wuhu sɛnea wubetumi atete mmanoma a, hwɛ asɛm a wɔato din “Mmusua a Mmanoma Wom Betumi Ayɛ Yiye.” Ɛwɔ March 1, 1999 Ɔwɛn-Aban no mu; Yehowa Adansefo na wotintimii.
BISA WO HO SƐ . . .
Dɛn na ɛwɔ me hokafo no ho a mepɛ paa?
Sɛ yɛrebɔ nkɔmmɔ na m’aware a edi kan no ho asɛm bɛtɔ mu a, dɛn na mɛyɛ akyerɛ sɛ mibu me hokafo a me ne no wɔ hɔ seesei no na anhaw no?


text:
Wopɛ sɛ wokenkan saa asɛm yi wɔ %% mu anaa?
YiwDabi
Sɛ Obi Nkɔ Mo Asɔre no Bi a, Mubu no Sɛn?
Bible ka sɛ “mummu nnipa nyinaa,” enti ɔsom biara a obi wom no, yebu no. (1 Petro 2:17, Today’s English Version) Sɛ wokɔ aman bi so a, wubehu Yehowa Adansefo mpempem pii, nanso yentutu ngu ɔman mpanyimfo ne mmarahyɛfo asom sɛ wɔmmara ɔsom afoforo. Afei nso yɛmmɔ dawuru sɛ ɔman no nhyɛ mmara mma obiara mmɔ ne bra sɛ yɛn. Mmom no, sɛnea yɛpɛ sɛ nkurɔfo nya obu ma yɛn no, saa ara na yɛn nso yɛwɔ obu ma nkurɔfo.—Mateo 7:12.


text:
Adesua 75: Mmerantewa Baanan wɔ Babilon
ƆHENE Nebukadnesar de Israelfo a wonim nhoma no nyinaa kɔɔ Babilon. Akyiri yi ɔhene no yiyii wɔn a wɔn ho yɛ fɛ na wɔbɔ mmɔden kɛse no. Wɔn mu baanan ne mmerantewa a wuhu wɔn wɔ ha yi. Obiako ne Daniel, na baasa a aka no Babilonfo frɛɛ wɔn Sadrak, Mesak, ne Abednego.
Nebukadnesar yɛɛ n’adwene sɛ ɔbɛtete mmerante no ma wɔasom wɔ n’ahemfie hɔ. Na mfe abiɛsa akyi no ɔbɛpaw wɔn mu nea ɔbɔ mmɔden sen biara no ma waboa no wɔ ne nsɛm a emu yɛ den ho dwumadi mu. Ná ɔhene pɛ sɛ mmerantewa no nya ahoɔden bere a wɔtete wɔn no. Enti ɔka kyerɛɛ ne nkoa sɛ wɔmma wɔn aduan pa ne nsa a wɔde ma ɔne n’abusuafo no ara bi.
Hwɛ aberantewa Daniel. Wunim asɛm a ɔreka akyerɛ Nebukadnesar nkoahene Aspenas? Daniel reka akyerɛ no sɛ ɔmpɛ sɛ odi nnuan pa a efi ɔhene pon so no bi. Nanso ɛhaw Aspenas. Ɔkae sɛ: ‘Ɔhene akyerɛ nea ɛsɛ sɛ mudi na monom. Sɛ moannya ahoɔden te sɛ mmerante a aka no a, ebia obekum me.’
Enti Daniel kɔɔ onipa a na Aspenas de ɔne ne nnamfo baasa no ahyɛ ne nsa sɛ ɔnhwɛ wɔn so no nkyɛn. Ɔkae sɛ: ‘Yɛsrɛ wo, sɔ yɛn hwɛ dadu. Ma yɛn afumduan ne nsu. Na afei fa yɛn toto wɔn a wodi ɔhene aduan no ho.’
Wɔn so hwɛfo no penee so. Na dadu no twaam no, na Daniel ne ne nnamfo no honam aba wɔn ho asen mmerante a aka no nyinaa. Enti wɔn so hwɛfo no ma wɔkɔɔ so dii afumduan sen sɛ anka wobedi nea efi ɔhene no hɔ no.
Mfe abiɛsa awiei no wɔde wɔn nyinaa kɔɔ Nebukadnesar anim. Ɔne wɔn kasae no, ohui sɛ Daniel ne ne nnamfo baasa no bɔ mmɔden sen biara. Enti ɔma wɔboaa no ahemfie hɔ. Na bere biara a ɔhene no bisaa Daniel, Sadrak, Mesak ne Abednego asɛm no, na wɔn nimdeɛ boro n’asɔfo anaa anyansafo afoforo no biara de so mpɛn 10.
Daniel 1:1-21.
Nsɛmmisa
- Henanom ne mmerantewa baanan a wɔwɔ mfonini no mu no, na dɛn nti na wɔwɔ Babilon?
- Adwene bɛn na na Nebukadnesar afa wɔ mmerantewa baanan no ho, na ahyɛde bɛn na ɔde maa ne nkoa?
- Ɛdefa aduan ne anonne ho no, dɛn na Daniel bisae de maa ɔne ne nnamfo baasa no?
- Sɛ wɔde Daniel ne ne nnamfo baasa no a wodii afumduan dadu no toto mmerantewa afoforo no ho a, na wɔte dɛn?
- Ɛyɛɛ dɛn na Daniel ne ne nnamfo baasa no bepuee ahemfie hɔ, na ɔkwan bɛn so na wɔbɔ mmɔden sen asɔfo ne anyansafo no?
Nsɛmmisa foforo
- Kenkan Daniel 1:1-21.
Sɛ yɛpɛ sɛ yetumi ko tia sɔhwɛ ne mmerɛwyɛ ahorow a, mmɔdenbɔ bɛn na ɛho hia? (Dan. 1:8; Gen. 39:7, 10; Gal. 6:9)
Akwan bɛn so na ebia nnɛ wɔbɛsɔ mmabun ahwɛ anaa wɔbɛhyɛ sɛ wonni nea ebinom bu no sɛ ‘ahennuan’ no bi? (Dan. 1:8; Mmeb. 20:1; 2 Kor. 6:17-7:1)
Ntease bɛn na Bible kyerɛwtohɔ a ɛfa Hebrifo mmerantewa baanan no ho no boa yɛn ma yenya wɔ wiase nimdeɛ a yebenya ho? (Dan. 1:20; Yes. 54:13; 1 Kor. 3:18-20)


text:
So Ɛyɛ Ampa sɛ Awufo Bɛsan Atena Ase Bio?
Wobɛka sɛ . . .
yiw?
dabi?
ebia?
NEA BIBLE AKA
‘Bere bi bɛba a awufo bɛsɔre.’—Asomafo Nnwuma 24:15, Wiase Foforo Nkyerɛase.
ƆKWAN BƐN SO NA ƐBƐBOA WO?
Wubenya awerɛkyekye bere a wo dɔfo bi awu.
Worensuro owu.
Wubenya anidaso ankasa sɛ wubehyia w’adɔfo a wɔawuwu no bio.
ENTI NEA BIBLE AKA YI YƐ AMPA?
Nneɛma abiɛsa yi nti yebetumi aka sɛ ɛyɛ ampa:
Onyankopɔn ne nkwamafo. Bible ka sɛ Yehowa Nyankopɔn yɛ “nkwa nsuti.” (Dwom 36:9; Asomafo Nnwuma 17:24, 25) Akyinnye biara nni ho sɛ, Nea ɔmaa abɔde a wɔte ase nyinaa nkwa no betumi ama obi a wawu asan aba nkwa mu bio.
Onyankopɔn nyan awufo wɔ tete mmere mu. Bible ka nnipa baawɔtwe
—mmofra, mpanyin, mmarima ne mmea —a wonyan wɔn baa nkwa mu wɔ asase so ho asɛm. Wɔn mu binom wuu bere tiaa bi, na obiako mpo dii nnannan wɔ ɔdamoa mu! —Yohane 11:39-44.
Onyankopɔn pɛ paa sɛ onyan awufo bio. Yehowa kyi owu; obu owu sɛ ɔtamfo. (1 Korintofo 15:26) Ɔpɛ sɛ odi ɔtamfo yi so nkonim; na ɔbɛfa owusɔre no so ayi owu afi hɔ. Ɔpɛ sɛ ɔde wɔn a wɔwɔ ne nkae mu no ba nkwa mu na wɔsan bɛtena asase so bio.
—Hiob 14:14, 15.
HWƐ ASƐMMISA YI
Dɛn nti na yenyinyin na yewuwu?
Bible ma saa asɛm no ho mmuae wɔ GENESIS 3:17-19 ne ROMAFO 5:12.


text:
Kwame Nkrumah
Kwame Nkrumah yɛ Gaanani a ɔyɛɛ amansɛm.
Nna ne maame yɛ Elizabeth Nyanibah a nna ɔfi Anɔna Ebusua mu. Ne papa so nna ɔyɛ Kofi Ngonloma a nna ɔfi Asɔna Ebusua mu. Ɔwarr Helena Ritz Fathia Nkrumah Mumu-Ɔpɛnimba 31 afe 1958 mu. Ne mba yɛ ebiasa-- Francis Gokeh; Sarmiah Yarba na Sekou Ritz.
Dea Kwame Nkrumah yɛɛ a ɛma ne din terɛw ne sɛ ɔgyee fahodi fi Ngyiresi man ma Sika Mpoano na ɔsesa ne din frɛɛ no Gaana. Abere no, na ɔyɛ Gaana ɔmanpanin a ɔdi kan.
Kwame Nkrumah ye Ghanafo omanpanyin a odi kan. Ɔno na obuu yen man no maa no ye kesee senea ete enne yi (Independence fawohodie wɔ 06.03.1957)
Contents
N'awo mu ne N'adesua[sesa | edit source]
Wɔwoo Kwame Nkrumah wɔ Nkrɔful wɔ ɛbɔ 21, 1909. Edin a wɔtoo no ne Francis Nwia-Kofi Ngonloma. ɔkɔɔ Achimota School, Roman Catholic Seminary wɔ Amisano, a ɔsan kyerɛɛ ade wɔ Catholic School wɔ Aɔim. ɔkɔɔ Amɛrika a, ɛhɔ na ɔkɔɔ Lincoln University ne University of Pennsylvania. Abibisuafo kuw a ɛwɔ Amɛrika ne Kanada sii no Prɛsidɛnt ɛwɔ wɔn kuw ne so.
ɔkɔɔ London, na Ohyiaa George Padmore a ɛhɔ na ɔhyɛɛ Abibiman faahodie ho nhyehyɛe. Sukuupɔn ahorow pii bɔɔ n'aba so wɔ dwuma pa a ɔhyɛɛ ase no.
N'akwantuo[sesa | edit source]
Africa sane ba[sesa | edit source]
Kwame Nkrumah san baa Ghana afe 1947 bɛboaa United Gold Coast Convention kuw a na Joseph Boakye Danɛuah di anim. Ghana faahodie nsɛm ho na wɔbɔɔ mmɔden. Afe 1948 mu no, polisfo to kɔtoo abibi eɔ-servicemen bi so tuo a na wɔrenantew retia aban no wɔ asetena a ɛyɛɛ den no. Aban no faa basabasayɛ no sɛ UGCC to nsanodwuma na wɔkyeree wɔn mpanyinfo dodow no hyɛɛ fie ase. Eyi de amande ne adesɛe sanee Kumasi, Accra ne nkurow ahorow pii. Aban no huu ssa no, woyii UGCC mpanyinfo a Kwame Nkrumah ka ho, efii fie ase hɔ. Eyi de anuonyam pii baa Nkrumah ne mpanyinfo a wɔkyeree wɔn so. Afei na amanfoɔ nyinaa ani da UGCC ahoɔden ne Ghana faahodie a obenya so.
Nkrumah kɔɔ nkurase ne mpɔtam pii twee amansan adwen baa Ghana faahodie ho. Kokoo kuafo ne nnwuma kuw pii wɔn ani nnye ɔman no ne wɔn asetena mu no, taa Nkrumah akyi a afe 1949 mu no, ɔtee ammaneɛkuw foforo a ɔfrɛɛ no “The Convention People's Party (CPP)”.
Ahodwan nti, Britain man a na odi Ghana so saa bere no, penee sɛ ɔman no bɛkyerɛw mmra foforo. Nkrumah frɛɛ nnipa ne nnwumakuw pɔtee, ahemfo, akuafo ne ɔman no mpanyinfo na wɔkyerɛwee mmra foforo maa ɔman Ghana. Mmra no mu no, wobisaa sɛ abibifo benya tumi wɔ ɔman no nhyehyɛe mu. Eyi ekyi no, wobisaa faahodie maa ɔman Ghana.
Mmra foforo yi annkɔ yie wɔ aborɔfo no hɔ, na wɔampene sɛ emu mmisae no bɛba mu. Eyi hyɛɛ Nkrumah abufuw na ɔtoo nsa frɛɛ nnwumakuw ne Ghanafo nyinaa sɛ wɔnfa asoɔden nhyia Britain mmra ne nhyehyɛe a wɔakyerɛw sɛ ɔman no nni so. Saa nti wɔsan kyeree Nkrumah kɔtoo fie ase mfe mmiɛnsa. Eyi hyɛɛ Ghanaman mma dodow ahoɔyaw na wɛkekaa wɔho kɔboaa CPP kuw noo tiaa Britain mmra a wɔahyehyɛw no. Na Nkrumah ne mpanyimfo dodow no wɔ fiease nso afei na nnipa pii ani abere kwan a aborɔfo no de ɔman no refa.
Ahometew ne amannehu maa Britain fo no faa adwen sɛɛ wɔbefi Ghana asaase so. Afe 1951 mu no, wɔhyehyɛɛ abatoɔ a edi kan wɔ abibiman Afrika mu. Nkrumah dii nkunim na wɔtoo nsa eyii no fii fie ase de no sii Aban Nhyehyɛe Bedwani anaa “Leader of Government Business”. Woyii no Ogyefuo 12, 1951 na n'amaneɛkuw CPP nyaa mmrahyɛbedwa nkongua 34 efi 38 mu bere a ɔdaso wɔ fiease Britain aban ntamgyinani a wɔfrɛ no Charles Arden-Clarke ka kyerɛɛ Nkrumah se ɔnhyehyɛ aban foforo a asɛm a etwa to no ne sɛ, eyi nyinaa ekyi no, ɔman Ghana benya ne faahodie. Asɛm yi bedii so bere a Britain aban no yii ntamgyinani Arden-Clarke na ɔman Ghana nso tow aba foforo afe 1960 mu esii Nkrumah Ghana ɔmanpanyin.
Ghana Fawohodi[sesa | edit source]
ɔmanpanyin Nkrumah yɛɛ nneɛma pii a ɛboaa Ghana nkɔsoɔ paa ara. Odii kan de Ghana nkyekyɛmu anan no nyinaa bɛyɛɛ biako na ɔsan hwɛɛ so yɛɛ ɔmanpanyin adwuma a wɔde ama no. Wosii sukuu, lɔrekwan, ayaresabea ne agyananbea dodow a ɛboaa sɛ Ghana mma asetena mu bɛyɛ mmerɛ. Saa mmere yi no, na amansan no ara frɛɛ Nkrumah sɛ ɔsagyefo, wɔ nea ɔbɔɔ mmɔden yɛ maa ɔman no ne emu nnipa nyinaa.
Ghana faahodie bae no, Nkrumah bɔɔ mmɔden boaa abibiman faahodie adwuma no efisɛ na wadi kan ehyia abibifo mmadwemma te sɛ Marcus Garvey, William E.B. Dubois, Martin Luther King ne George Padmore, akenkan wɔn ankyerɛwee pii. ɔde ne nnimdeɛ ne nyansa boaa faahodie ahoboa wɔ abibiman nkurow pii so. Ade baako a ɔyɛe a nnɛ yɛdekae no ne Abibimann Nkabomkuw anaa “Organisation of African Unity” a ɔboaa ma wɔtewee.
Ɔmanyɛ[sesa | edit source]
Kwame Nkrumah baa Gaana no, ɔbaa sɛ ɔrebɛboa UGCC amanyɛ kuw no. Mber kakra ba mu no, ɔhunu no sɛ na UGCC mpanimfo no nne no nyɛ adwene sɛ Sika Mpoano bɛtumi agye ne fahodi ntɛmtɛm ara.
Dɛm nti, ɔteww ne ho kɔhyiaa amanyɛ kuw foforo a wɔfrɛ no CPP.
Omansiesie[sesa | edit source]
Nkrumah hwehwɛɛ kwan a ɔbɛfa so ahyehyɛ Ghana mpontu. N'adwen yɛɛ no sɛ, ansa Ghana betumi adi ne ho ni sɛ ɔman a wanya ne faahodie no, ɛwɔ sɛ otumi yɛ nea ehia no nyinaa a amanɔne mmoa biara nka ho. Eyi nti sika a saa mmere no kokoo dodow a ɔman no tɔn yɛ no debaa yɛ no, ɔde hwɛɛ nnuma foforo a wɔbɔɔ ɔman no ka yiye. Nnuma no pii annkɔ awiei pa na ɛkɔbaa sɛ sika pii a ɔde hyɛɛ nnwuma no mu no annfa papa biara amma. Amanɔne mmuae na anka apɛ sɛ oyi Ghana fi mu nso bɛyɛɛ ade a Ghana bɛhwehwɛɛ paa ara. Eyi nti Ghana a anka ɛyɛ asikaman titiriw wɔ abibman mu no, bɛdanee ɔman aserɛfo a odi ohia yie.
Ne asehwe, Asutware ne Wu[sesa | edit source]
Afe 1954 mu no, nneɛma pii sii wɔ ɔman no mu a wɔdanee Ghana ne Nkrumah asetena mu. Saa afe no, Nkrumah san dii nkunim wɔ aba a wɔtooe no mu. Afei kokoo bo nso kɔɔ so pa ara yiye. Sika a efii kokoo dwa no mu bae no, ankɔ akuafo no hɔ na mmom, Nkrumah hyehyɛ sɛ wɔde sika no bɛyɛ mpontunnwuma a eyi annyɛ akuafo no anigye koraa. ɔsan hyehyɛɛ mmra abien bi a wɔfrɛ wɔn “Trade Union Act” ne “Preventive Detection Act” a wɔde akasakasa ne nwiinwi hyɛɛ amanfo ano. “Trade Union Act” no kyerɛɛ sɛ ɛnsɛ sɛ obiara de n'adwumayɛde bɛto hɔ sɛ n'asetena mu ayɛ den ntti anaa ɔpɛ biribi efi aban hɔ. “Preventive Detention Act” no nso kyerɛɛ sɛ obiara a ɔyɛɛ nea ɛkyerɛɛ sɛ ɔmpɛ aban no nhyehyɛe anaa onyaae anka Nkrumah nnyɛ ɔmanpanyin bio no, wɔkye no de non hyɛɛ fie ase a nsɛmmisa biara nka ho koraa. Nkrumah hwehwɛɛ mpontuhare kwan a ɔde Ghana bɛfa na saa kwan no so no, na ɛwɔ sɛ obiara a nya mpontu no bi a nnyɛ wɔn a wɔyeɛɛ adwuma no nko. Eyi maa Nkrumah ne n'aban ho nsɛm yɛɛ amanfo pii abufuw. N'aban no mu nnipa nom bi nso de tumi a wɔwɔ no gyee adwuma fii adwumayɛfo no hɔ sɛnea wɔn nso wobenya sika. Wɔn a na ɛwɔ sɛ wɔka aban no asɛesɛm kyerɛ ɔmanpanyin no nso gyaee efisɛ na wosuro sɛ wɔka a, Nkrumah beyi wɔn adi. Eyi nti na ɛyɛ nnipa pii sɛ wɔnho nhia aban no ne Nkrumah bio. Nkrumah nso hunuu sɛ nnipa dodow no mpɛ n'asɛm bio no, ɔde asurooow etwaa amanneɛkuw foforo a wɔwɔ ɔman no mu koraa na osii ne ho ɔmanpanyin kosi ne wu bere. ɔhyehyɛɛ saa mmra yi wɔ afe 1964 mu.
Nkrumah adwen da mpontu ho no nti no, ɔpene maa Amɛrikafo besii Akosombo Dam no sɛ ɛmma anyinam ahoɔden a ehia sɛ ɔman no de betu mpon. ɔman no de sika a wɔasrɛ na esii efidie no nti ɔbɔɔ ka yiye. Esan sɛ ɛwɔ dɛ ɔman no atua sika no nti no, ɔbɔɔ kokoo kuafo no ka yiye. Eyi de ahoɔyaw hyɛɛ akuafo ne Ghanafo pii ho tiaa Nkrumah. Afei na nnipa pii abrɛ Nkrumah na ne mmere nso aso. N'anuonyam kɔɔ so wɔ aman foforo hɔ nso na onnim sɛ ne mmere aso sɛ obefi ɔmanpanyin gua no so. Wɔ Ogyefuo 1966 mu no, bere a Nkrumah kɔɔ Beijing, wɔ China no, wotuu no ade so. Kwame Nkrumah wui wɔ obi ne kurowmu. Nkrumah annsan amma Ghana. ɔtenaa Guinea na ɛhɔ na ɔkɔɔ so hwɛɛ sɛ abibiman bɛka abom ayɛ baako. Guinea ɔmanpanyin Sekou Toure hwɛɛ ne so nso na Nkrumah suro sɛ aborɔfo a wɔhwɛe ma wotuu no ade so no bɛtaa no akum no owɔ Guinea hɔ a ɔwɔ no. Eyi nti na osuro yiye. N'aduannuafo wui no, na afei ɔde aduan sie wɔ ne dan mu efisɛ na osuro sɛ obi bɛhyɛ no aduro akum no kwa. ɔbra yi mu na ɔsagyefo Kwame Nkrumah yaree. Wɔde no kɔɔ Romania kɔhwɛɛ n'ayaresa na ɛhɔ na owui wɔ ɛbɔ, 1972 mu. Wosiee no wɔ Nkrɔful a ɛyɛ baabi a wɔwoo no nso ekyiri no, wɔsan de no baa Nkran a ɛhɔ na wosii mɛmoreal tumb a nnɛ yɛdekae abibimanba panyin baako ɔyɛɛ pii boaa ne man ne abibifo nyinaa.
Kwame Nkrumah Ndwuma[sesa | edit source]
- Akosombo Dame
- Tema Kwankɛse


text:
Adesua 102: Yesu Te Ase
WUNIM nnipa ko a ɔbea no ne mmarima baanu no yɛ? Ɔbea no yɛ Maria Magdalene, a ɔyɛ Yesu adamfowa. Na mmarima a wɔhyehyɛ ntade fitaa no yɛ abɔfo. Ɔdan ketewa a Maria rehwɛ mu no ne baabi a wosiee Yesu bere a owui no. Wɔfrɛ no ɔboda. Nanso afei amũ no nni hɔ! Hena na ɔbɛfae? Ma yɛnhwɛ.
Yesu wu akyi no, asɔfo no ka kyerɛɛ Pilato sɛ: ‘Yesu te ase no ɔkae sɛ ɔbɛsan asɔre nnansa akyi. Enti ma wɔnkɔwɛn ɔdamoa no. Na n’asuafo no ankowia ne funu no na wɔanka sɛ wasɔre!’ Pilato kae sɛ wɔnsoma asraafo mma wɔnkɔwɛn ɔdamoa no.
Nanso Yesu wu akyi da a ɛto so abiɛsa anɔpa tutuutu no Yehowa bɔfo bae mpofirim. Opirew ɔbo no fii ɔda no ano. Ehu kaa asraafo no araa ma na wontumi nka wɔn ho. Akyiri yi bere a wɔhwɛɛ ɔda no mu no na amũ no nni hɔ! Asraafo no binom kɔka kyerɛɛ asɔfo no. Wunim nea asɔfo bɔne no yɛe? Wɔmaa asraafo no sika sɛ wonni atoro. Wɔkae sɛ: ‘Monka sɛ n’asuafo no baa anadwo, bere a na yɛadeda, na wobewiaa amũ no.’
Saa bere no mu no, mmea bi a na wɔyɛ Yesu nnamfowa kɔɔ ɔda no so. Hwɛ wɔn ho dwiriw a edwiriw wɔn sɛ wohui sɛ ɔda no ano da hɔ a hwee nni mu! Mpofirim ara abɔfo baanu a wɔn ntade hyerɛn puei. Wobisae sɛ: ‘Dɛn nti na morehwehwɛ Yesu wɔ ha? Wɔanyan no. Monka mo ho nkɔka nkyerɛ n’asuafo no.’ Hwɛ mmirika ara a mmea no tui! Nanso ɔbarima bi ma wogyinae. Wunim nipa ko? Ɛyɛ Yesu! Ɔkae sɛ: ‘Monkɔka nkyerɛ m’asuafo.’
Bere a mmea no ka kyerɛɛ asuafo no sɛ Yesu asɔre na wɔahu no no, na asuafo no ntumi nnye nni. Petro ne Yohane tuu mmirika kɔɔ ɔda no so sɛ wɔn ankasa rekɔhwɛ, na na hwee nni ɔda no mu! Bere a Petro ne Yohane fii hɔ no, Maria Magdalene kaa akyi. Saa bere no na ɔhwɛɛ ɔda no mu huu abɔfo baanu no.
Wunim nea ɛbaa Yesu amũ no so? Onyankopɔn ma ɛyerae. Ɛnyɛ ɔhonam nipadua a Yesu de wui no na Onyankopɔn de nyan no. Ɔmaa Yesu honhom nipadua foforo te sɛ abɔfo a wɔwɔ soro no. Nanso sɛnea ɛbɛyɛ na Yesu asuafo no ahu sɛ ɔte ase no, ɔfaa nipadua a nnipa betumi ahu, sɛnea yebesua ho ade no.
Mateo 27:62-66; 28:1-15; Luka 24:1-12; Yohane 20:1-12.
Nsɛmmisa
- Hena ne ɔbea a ɔwɔ mfonini no mu no, henanom ne mmarima baanu no, na hefa na wɔwɔ no?
- Adɛn nti na Pilato ka kyerɛɛ asɔfo no sɛ wɔnsoma asraafo ma wɔnkɔwɛn Yesu damoa no?
- Yesu wu akyi no, dɛn na ɔbɔfo bi yɛe ne nnansa so anɔpatutuutu, nanso dɛn na asɔfo no yɛe?
- Adɛn nti na mmea bi a wɔkɔɔ ɔda no so no ho dwiriw wɔn?
- Dɛn na ɛmaa Petro ne Yohane tuu mmirika kɔɔ Yesu ɔda no so, na dɛn na wohui?
- Dɛn na ɛbaa Yesu amũ no so, nanso dɛn na ɔyɛe de kyerɛɛ asuafo no sɛ ɔte ase?
Nsɛmmisa foforo
- Kenkan Mateo 27:62-66 ne 28:1-15.
Bere a Yesu nyanee no, dɛn na asɔfo mpanyin, Farisifo, ne mpanyimfo no yɛe a ɛkyerɛ sɛ wɔayɛ bɔne atia honhom kronkron no? (Mat. 12:24, 31, 32; 28:11-15)
- Kenkan Luka 24:1-12.
Ɔkwan bɛn so na asɛm a ɛfa Yesu wusɔre no ho no kyerɛ sɛ Yehowa bu mmea sɛ adansefo anokwafo? (Luka 24:4, 9, 10; Mat. 28:1-7)
- Kenkan Yohane 20:1-12.
Ɔkwan bɛn so na Yohane 20:8, 9 boa ma yehu sɛ boasetɔ ho hia bere a yɛnte Bible nkɔmhyɛ bi mmamu ase nwie no? (Mmeb. 4:18; Mat. 17:22, 23; Luka 24:5-8; Yoh. 16:12)


text:
Bere Bɛn na Wɔkyerɛw Yesu Ho Nsɛm Too Hɔ?
Nea Bible ka
Ɔsomafo Yohane kyerɛw Yesu asetena ho nsɛm. Ɔkaa nea ɔkyerɛwee no ho asɛm sɛ: “
Nea ɔde n’ani hui na wadi adanse yi, na n’adanse no yɛ nokware, na saa onipa no nim sɛ ɔka nokware na ama mo nso moagye adi.”
Ade baako a enti ɛsɛ sɛ yɛgye Mateo, Marko, Luka, ne Yohane Nsɛmpa no tom ne sɛ, nsɛm a ɛwɔ mu no, bere a ɛsisii no, nnipa pii hui. Bere a wɔrekyerɛw Nsɛmpa nnan no, na saa nnipa no mu pii da so ara te ase. Ebinom kyerɛ a, wɔkyerɛw Mateo Asɛmpa no wɔ Yesu wu akyi mfe nwɔtwe pɛ, bɛyɛ afe 41 Y.B. Nhomanimfo binom ka sɛ ɛkyɛ sen saa ansa na wɔrekyerɛw. Nanso, wɔn nyinaa gye tom sɛ nhoma a ɛwɔ Kristofo Hela Kyerɛwnsɛm no mu no, wɔkyerɛw ne nyinaa wɔ asomafo no bere so.
Nnipa a wɔhuu Yesu bere a ɔte ase wɔ asase so, bere a ɔwui, ne bere a wɔnyanee no no, wɔn na wɔbɛtumi adi adanse sɛ nsɛm no sisii ampa. Sɛ atosɛm bi wɔ Nsɛmpa no mu a, anka ɛrenyɛ den koraa sɛ wɔbɛma nkurɔfo ate ho asɛm. Ɔbenfo F. F. Bruce kaa sɛ: “
Asɛnka adwuma a na asomafo no yɛ no, ade baako a na ɛma wɔnya ahotoso paa ne sɛ, na wɔn atiefo nim sɛ nea na wɔreka no yɛ nokware. Enti wɔanka kɛkɛ sɛ, ‘Yɛyɛ nneɛma yi ho adansefo,’ na mmom wɔkaa nso sɛ, ‘Sɛnea mo ara munim no’ (Asomafo Nnwuma 2:22).”


text:
Muyi Ntotoso Du Du Anaa?
Dabi, Yehowa Adansefo nyi ntotoso du du; sika a yɛde yɛ yɛn adwuma no, nkurɔfo yi wɔn yam yi a wɔnyɛ ho dede biara. Dɛn ne ntotoso du du, na adɛn nti na Yehowa Adansefo nyi bi?
Mmara a ɛka sɛ obi nyi ntotoso du du anaa ɔmfa nea ɔwɔ mu abupɛn du mu biako mmra no, ɛka Mmara a wɔde maa tete Israel man no ho. Nanso Bible ma emu da hɔ fann sɛ Kristofo nhyɛ saa Mmara no ase, enti ‘ahyɛde a ese wonnye ntotoso du du’ no nyɛ adwuma bio.
Yehowa Adansefo nyi ntotoso du du, na wontwaa biribiara mmaa wɔn sɛ wɔmfa mmɔ afɔre; mmom no yesuasua tete Kristofo no, na akwan abien na yɛfa so boa ɔsom adwuma no: yɛyɛ ɔsom adwuma no a, yennye ho sika na afei nso yeyi ntoboa de boa adwuma no.
Saa a yɛyɛ no kyerɛ sɛ yɛde afotu a Bible de ma Kristofo yi reyɛ adwuma: “Obiara nyɛ no sɛnea wasusuw wɔ ne komam, ɛnyɛ amemenemfe anaa ɔhyɛ so, efisɛ Onyankopɔn dɔ nea ɔtew n’anim ma.”


text:
Ɛzukoalɛdeɛ 3
Asoo Amgba Edwɛkpa Ne Vi Nyamenle Ɛkɛ?
1. Nwane a le Baebolo ne Kɛlɛvolɛ a?
Edwɛkpa mɔɔ kile kɛ menli badɛnla azɛlɛ ye azo dahuu la wɔ Baebolo ne anu. (Edwɛndolɛ 37:29) Mbuluku ngyikyi 66 a wɔ Baebolo ne anu a. Nyamenle manle menli kɛyɛ 40 mɔɔ di nɔhalɛ la a hɛlɛle a. Mosisi a hɛlɛle mbuluku nnu ne mɔɔ lumua la wɔ ɛvolɛ kɛyɛ 3,500 mɔɔ ɛze ɛhɔ la a. Ɛzoanvolɛ Dwɔn a hɛlɛle buluku ne mɔɔ li awieleɛ la wɔ ɛvolɛ kɛyɛ 1,900 mɔɔ ɛze ɛhɔ la a. Nwane edwɛkɛ a Baebolo kɛlɛvolɛma ne hɛlɛle a? Nyamenle luale ye sunsum nwuanzanwuanza ne azo dendɛle hilele menli mɔɔ hɛlɛle la. (2 Samoɛle 23:2) Nyamenle adwenle a bɛhɛlɛle a na tɛ bɛdabɛ mumua ne bɛ adwenle ɔ. Yemɔti Gyihova a le Baebolo ne Kɛlɛvolɛ a.
2. Kɛ ɔkɛyɛ na yɛanwu kɛ Baebolo ne le nɔhalɛ ɛ?
Yɛze kɛ Baebolo ne vi Nyamenle ɛkɛ ɔluakɛ ɔka mɔɔ bazi kenlebie la. Dasanli biala ɛnrɛhola ɛnrɛyɛ zɔ. (Dwɔhyua 23:14) Nyamenle Tumivolɛ Bedevinli ne angomekye a kola nwu alesama kenlebie a.
Ɔwɔ kɛ buluku mɔɔ vi Nyamenle ɛkɛ la yɛ ngakyile, na zɔhane a Baebolo ne de a. Bɛva Baebolo ne mgbe mgbe dɔɔnwo bɛmaa wɔ aneɛ ngakyile dɔɔnwo anu. Ɔwɔ nuhua kɛ Baebolo ne ɛhyɛ ɛdeɛ noko ɔ nee abɔdeɛ nwo nrɛlɛbɛ yia. Bieko, menli 40 ne anu biala angɛlɛ edwɛkɛ mɔɔ tia ɔ gɔnwo ɛdeɛ a. * Ɛlɔlɛ Nyamenle ne angomekye ala a bahola aha ɛlɔlɛ nwo edwɛkɛ mɔɔ wɔ Baebolo ne anu la. Baebolo ne eza kola maa menli kakyi bɛ subane na bɛbɔ ɛbɛla kpalɛ. Edwɛkɛ ɛhye mɔ ɛmaa menli dɔɔnwo ɛlie ɛli kɛ Baebolo ne le Nyamenle Edwɛkɛ.
3. Duzu a Baebolo ne ka nwolɛ edwɛkɛ a?
Baebolo ne anu edwɛkɛ titile ne fane bodane mɔɔ Nyamenle lɛ maa alesama la anwo. Ngɛlɛlera ne kilehile kɛzi asetɛnla kpalɛ wɔ paladaese azɛlɛ zo vile sonla sa nee kɛzi yɛ sa baha paladaese ne bieko la anu.
Ngyinlazo, mɛla nee folɛdulɛ eza wɔ Nyamenle Edwɛkɛ ne anu. Bieko, kɛzi Nyamenle nee menli lile wɔ tete ne la anwo edwɛkɛ wɔ nu na ɔmaa yɛnwu Nyamenle subane. Yemɔti Baebolo ne baboa wɔ yeamaa wɔanwu Nyamenle. Ɔkile mɔɔ ɛyɛ a ɛbarayɛ ɔ gɔnwo la.
4. Kɛ ɔkɛyɛ na wɔade Baebolo ne abo ɛ?
Buluku ɛhye balua adenle mɔɔ Gyisɛse luale zo la azo yeamaa wɔade Baebolo ne abo. Ɔhwenle adwenle hɔle Baebolo ne azo na “ɔhilehilele nu.”
Edwɛkpa ne mɔɔ vi Nyamenle ɛkɛ la yɛ anyelielɛ tɛla ninyɛne dɔɔnwo. Noko bie mɔ ɛndwenle nwolɛ yɛɛ ɔka bie mɔ ɛya bɔbɔ. Mmamaa ɛ sa nu to. Nyamenle anwo nrɛlɛbɛ mɔɔ ɛbanyia la bamaa wɔanyia dahuu ngoane.
^ ɛden. 7 Nea A Book for All People buluku ne mɔɔ wɔ Nrelenza nu la.


text:
Facebook yɛ chat program a obiara de yɛ dwuma a wotumi ne obi kasa abraa onipa koro no mpo wo Amɛrika na wowɔ Gaana. Nnipa beye 1,000,000,000 a eko 2,000,000,000 na ewo Facebook yi. Wotumi de foto to so na obi atwerɛ ho deɛ ope.
Facebook so amanneɛ nso wo ho paa. Ebi ne se obi ne wobekasa a wonnim no. Na oye obarima na one obaa bekasa a onnim no. Yei nti, no obi frɛɛ nnipa a wowo facebook bebree a ɔnnim wɔn maa wɔbaa Haren,Hɔlan. Wɔbaa hɔ no,Wɔwiaa nnoɔma firii setɔɔ bi a wɔfre no Albert Heijn. Koti antumi ankye yeinom biom. Ammanne no bi nie.Yei sii afe 2012 no mu.
AFATUO PA Wɔ FACEBOOK YI HO.
HUNU DEɛ WONE NO KASA
NHYIA OBIARA WO BABIAA DA.


text:
Jehovah Adasefo
—Yɛyɛ Nkorɔfo Bɛn?
Yefi mbusuakuw nye kasa ahorow pii mu. Botae a yɛwɔ no na ɔka hɛn bɔ mu. Dza ɔkyɛn ne nyinara no, yɛpɛ dɛ yɛdze enyimnyam ma Jehovah, a ɔno na Bible no kã no ho asɛm, adze nyina Bɔfo no. Yɛbɔ mbɔdzen dɛ yebosũasũa Jesus Christ na hɛn enyi gye ho dɛ wɔfrɛ hɛn Christianfo. Hɛn mu biara gye ber dze boa nkorɔfo ma wosũa Bible no nye Nyankopɔn n’Ahendzi ho nsɛm. Osiandɛ yedzi Jehovah Nyankopɔn nye n’Ahendzi no ho dase ntsi, wɔfrɛ hɛn Jehovah Adasefo.
Hwehwɛ hɛn wɛbsaet ha. Kenkan Bible no wɔ ha. Sũa hɛn gyedzi nye hɛn ho nsɛm pii.


text:
Ỳesu Asafo Ankasaankasa
Ỳesu Asafo ankasaankasa (True Jesus Church) no έyέ Asafo a ateneho awכteeno wנּ Beijing, china Man Ma wנּ. Afe 1917, Enne, wowo asafo mma beye opepem mienu-nefa (opepem 2.5) ewo aman Aduanannnum so,wo wiase afanaa nyinaa. Asafo no ye Pentecoste Akristofoo nkroabata a emaa. Nehoso womfie wohaaetoso aduonunomu ahyeasae ho baabi. Efiti 1985, na wodua Asafo no ho dawara. Akyere amansa nyinaa ansa na Yesu mmae a etoso mprenu no. Asafo no Gyidie potee du ne;
- Honhom kronkron
- Asubo
- enan ase hohorao
- Adidi kronkron (ewurade adidie)
- Homeda
- Yesu Kristo
- Twere Kronkron
- Nkwagyee
- Asafo mo
- Atenmuo etwatoo


text:
Adesua 6: Ɔba Pa, ne Ɔba Bɔne
HWƐ Kain ne Habel. Wɔayɛ mpanyimfo. Kain abɛyɛ okuafo. Oduadua awi, nnuaba ne afum nneɛma ahorow.
Na Habel abɛyɛ obi a ɔhwɛ nguan. Na ɔpɛ nguamma asɛm. Wonyin bɛyɛɛ nguan akɛse, enti ankyɛ na Habel benyaa nguan pii a ɔhwɛ wɔn.
Da koro Kain ne Habel de akyɛde brɛɛ Onyankopɔn. Kain de n’afum nnuan no bi bae. Na Habel de oguan a wadɔ sen biara a ɔwɔ no bae. Yehowa ani gyee Habel ne n’akyɛde no ho. Nanso n’ani annye Kain ne n’akyɛde no ho. Wunim nea enti?
Ɛnyɛ sɛ ebia na Habel akyɛde no ye sen Kain de no ntia. Nea enti ne sɛ na Habel yɛ onipa pa. Ná ɔdɔ Yehowa ne ne nua. Na Kain yɛ onipa bɔne; na ɔnnɔ ne nua.
Enti Onyankopɔn ka kyerɛɛ Kain sɛ ɛsɛ sɛ ɔsakra n’akwan. Nanso Kain antie. Ne bo fuwii efisɛ Onyankopɔn ani gyee Habel ho kɛse. Enti Kain ka kyerɛɛ Habel sɛ, ‘Ma yɛnkɔ afum.’ Na bere a wɔn nkutoo wɔ hɔ no, Kain de adi bɔɔ ne nua Habel. Ɔbɔɔ no kɛse araa ma owui. So na ɛnyɛ bɔne kɛse sɛ Kain bɛyɛ saa?
Ɛwom sɛ Habel wui de, nanso Onyankopɔn da so kae no. Ná Habel yɛ onipa pa, na Yehowa werɛ mfi obi a ɔte saa da. Enti da koro Yehowa Nyankopɔn de Habel bɛba nkwa mu bio. Saa bere no ɛho renhia sɛ Habel wu. Obetumi atra asase so ha daa. So ɛrenyɛ papa sɛ yebehu nnipa te sɛ Habel?
Onyankopɔn ani nnye nnipa a wɔte sɛ Kain ho. Enti bere a Kain kum ne nua no akyi no, Onyankopɔn pam no fii baabi a n’abusuafo a aka no wɔ no kɔɔ akyirikyiri de twee n’aso. Bere a Kain kɔtraa asase yi fã baabi foforo no, ɔde ne nuanom mmea no mu biako kɔe, na ɔbɛyɛɛ ne yere.
Bere bi akyi no Kain ne ne yere fii ase sɛ wɔrewo mma. Adam ne Hawa mmabarima ne mmabea afoforo nso fii ase warewaree, na wɔn nso wowoo mma. Ankyɛ na nnipa bɛyɛɛ pii wɔ asase so. Momma yensua ebinom ho asɛm.
Genesis 4:2-26; 1 Yohane 3:11, 12; Yohane 11:25.
Nsɛmmisa
- 1. Na Kain ne Habel yɛ adwuma bɛn?
- Akyɛde bɛn na Kain ne Habel de brɛɛ Yehowa?
- Adɛn nti na Yehowa ani gyee Habel akyɛde no ho na n’ani annye Kain de no ho?
- Kain yɛ onipa bɛn, na dɛn na Yehowa yɛ de kyerɛe sɛ ɔpɛ sɛ Kain sakra n’akwan?
- Dɛn na Kain yɛe bere a ɛkaa ɔne ne nuabarima no nkutoo wɔ afum no?
- Ka nea ɛtoo Kain bere a okum ne nua no.
Nsɛmmisa foforo
- Kenkan Genesis 4:2-26.
Ɔkwan bɛn so na Yehowa kaa tebea a ɛyɛ hu a Kain aba mu no ho asɛm? (Gen. 4:7)
Dɛn na Kain yɛe a ɛma yehu nea na ɛwɔ ne komam? (Gen. 4:9)
Yehowa bu obi a ne ho nni asɛm mogya a wohwie gu no dɛn? (Gen. 4:10; Yes. 26:21)
- Kenkan 1 Yohane 3:11, 12.
Adɛn nti na Kain bo fuwii pii, na ɔkwan bɛn so na eyi yɛ kɔkɔbɔ ma yɛn nnɛ? (Gen. 4:4, 5; Mmeb. 14:30; 28:22)
Ɔkwan bɛn so na Bible ma yehu sɛ sɛ yɛn abusuafo nyinaa sɔre tia Yehowa mpo a yebetumi akɔ so akura yɛn mudi mu? (Dw. 27:10; Mat. 10:21, 22)
- Kenkan Yohane 11:25.
Awerɛhyem bɛn na Yehowa de ma wɔ wɔn a wowu wɔ trenee nti no ho? (Yoh. 5:24)


text:
Adesua 17: Ntafo a Ɛsono Wɔn
ƐSONO mmofra baanu a wɔwɔ ha no koraa, ɛnte saa? Wunim wɔn din? Nea okura agyan no yɛ Esau, na nea ɔrehwɛ nguan no yɛ Yakob.
Esau ne Yakob yɛ ntafo a Isak ne Rebeka woo wɔn. Wɔn papa Isak pɛɛ Esau asɛm, efisɛ na ɔyɛ ɔbɔmmɔfo pa, na na ɔde aduan bɛbrɛ abusua no. Nanso na Rebeka pɛ Yakob asɛm kɛse, efisɛ na odwo.
Na wɔn nana Abraham da so te ase, na yebetumi ahu sɛnea na Yakob ani gye sɛ obetie Yehowa ho asɛm afi ne nkyɛn. Akyiri yi Abraham wui a na wadi mfe 175, bere a na ntafo no adi mfe 15.
Bere a Esau dii mfe 40 no ɔwaree yerenom baanu fii Kanaanfo mu. Eyi maa Isak ne Rebeka werɛ howee pii, efisɛ na saa mmea yi nsom Yehowa.
Na da koro, asɛm bi sii a ɛmaa Esau bo fuw ne nua Yakob kɛse. Bere dui a na Isak behyira ne ba panyin. Esiane sɛ na Esau yɛ panyin sen Yakob nti, Esau hwɛɛ kwan sɛ ne nsa bɛka nhyira yi. Nanso na Esau adi kan atɔn hokwan a ɔwɔ sɛ ne nsa bɛka nhyira no ama Yakob. Afei nso, bere a wɔwoo mmofra baanu no Onyankopɔn kae sɛ Yakob nsa bɛka nhyira no. Na saa na ɛbae. Isak de nhyira no maa ne ba Yakob.
Akyiri yi, bere a Esau tee eyi no ne bo fuw Yakob kɛse. Ne bo fuwii araa ma ɔkae sɛ obekum Yakob. Rebeka tee eyi no ɛhaw no pii. Enti ɔka kyerɛɛ ne kunu Isak sɛ: ‘Sɛ Yakob nso ware Kanaanfo mmea no bi a ɛbɛyɛ awerɛhow kɛse.’
Enti Isak frɛɛ ne ba Yakob ka kyerɛɛ no sɛ: ‘Nware Kanaan babea. Mmom no, kɔ wo nana Betuel fie wɔ Haran. Ware ne ba Laban mmabea no mu biako.’
Yakob tiee ne papa, na ntɛm ara osiim twaa kwan tenten kɔɔ baabi a n’abusuafo te wɔ Haran.
Genesis 25:5-11, 20-34; 26:34, 35; 27:1-46; 28:1-5; Hebrifo 12:16, 17.
Nsɛmmisa
- Esau ne Yakob yɛ henanom, na ɔkwan bɛn so na ɛsono wɔn mu biara?
- Ná mfe ahe na Esau ne Yakob adi wɔ bere a wɔn nana Abraham wui no?
- Dɛn na Esau yɛe a ɛmaa ne maame ne ne papa werɛ howee pii?
- Adɛn nti na Esau bo fuw ne nua Yakob kɛse?
- Asɛm bɛn na Isak ka kyerɛɛ ne ba Yakob?
Nsɛmmisa foforo
- Kenkan Genesis 25:5-11, 20-34.
Nkɔm bɛn na Yehowa hyɛe wɔ Rebeka mmabarima baanu no ho? (Gen. 25:23)
Nsonsonoe bɛn na ɛwɔ Yakob ne Esau su wɔ abakan hokwan no ho? (Gen. 25:31-34)
- Kenkan Genesis 26:34, 35; 27:1-46; ne 28:1-5.
Dɛn na Esau yɛe a ɛkyerɛ sɛ na ommu akronkronne? (Gen. 26:34, 35; 27:46)
Sɛnea ɛbɛyɛ a Yakob benya Onyankopɔn nhyira no, dɛn na Isak ka kyerɛɛ no sɛ ɔnyɛ? (Gen. 28:1-4)
- Kenkan Hebrifo 12:16, 17.
Ɔkwan bɛn so na Esau nhwɛso no da nea ɛbɛto wɔn a wobu akronkronne animtiaa no adi?


text:
Adesua 23: Farao Dae Ahorow
MFE abien twaam, ná Yosef da so da afiase. Nsahyɛfo no nkaee no. Afei da koro anadwo Farao soo adae soronko abien, na na ontumi nhu nea ɛkyerɛ. Wuhu sɛ ɔda hɔ? Ade kyee no Farao frɛɛ n’anyansafo na ɔkaa dae a ɔsoe no kyerɛɛ wɔn. Nanso wɔantumi ankyerɛ no dae no ase.
Afei nsahyɛfo no kaee Yosef. Ɔka kyerɛɛ Farao sɛ: ‘Bere a meda afiase no na ɔbarima bi wɔ hɔ a otumi kyerɛ dae ase.’ Farao ma wokoyii Yosef bae ntɛm ara.
Farao kaa ne dae no kyerɛɛ Yosef: ‘Mihuu anantwi akɛse ason a wɔadɔ fɛfɛ. Afei mihuu anantwi ason a wɔafomfɔn. Na wɔn a wɔafomfɔn no memmenee anantwi a wɔadɔ no.
‘Me dae a etia abien no mu no, mihuu awi mmɛtem ason a ayɛ fɛfɛɛfɛ wɔ nan koro so. Afei mihuu awi mmɛtem ntrantraa ason a ahow. Na awi mmɛtem ntrantraa no fii ase memmenee awi mmɛtem ason a ayɛ fɛfɛɛfɛ no.’
Yosef ka kyerɛɛ Farao sɛ: ‘Adae abien no kyerɛ ade koro. Anantwi ason a wɔadɔ ne awi mmɛtem ason a ayɛ fɛfɛɛfɛ no kyerɛ mfe ason, na anantwi ason a wɔafomfɔn ne awi mmɛtem ntrantraa ason no kyerɛ mfe ason foforo. Mfe ason bɛba a aduan bɛba pii wɔ Misraim. Na mfe ason nso bɛba a aduan remma koraa.’
Enti Yosef ka kyerɛɛ Farao sɛ: ‘Paw onyansafo na ɔnhwɛ mma wɔmmoaboa aduan ano nsie wɔ mfe ason a aduan pii bɛba no mu. Eyi bɛma nkurɔfo anya aduan wɔ mfe ason a aduan remma no mu.’
Farao ani gyee ho. Farao paw Yosef sɛ ɔnhwɛ mma wɔmmoaboa aduan ano nsie. Yosef bɛyɛɛ onipa titiriw a odi Farao akyi pɛɛ wɔ Misraim.
Mfe awotwe akyi, wɔ ɔkɔm bere no mu no, Yosef hui sɛ mmarima bi reba. Wunim nnipa ko a wɔyɛ? Wɔyɛ ne nuanom mpanyimfo 10 no! Wɔn agya Yakob asoma wɔn aba Misraim efisɛ wɔn aduan resa wɔ Kanaan. Yosef huu ne nuanom no, nanso wɔanhu no. Wunim nea enti? Efisɛ wayɛ panyin, na wahyɛ atade a ɛyɛ soronko.
Yosef kaee sɛ bere a ɔyɛ abofra no ɔsoo dae sɛ ne nuanom rekotow no. Wokae sɛ woakenken ho ade? Enti Yosef hui sɛ Onyankopɔn na ɔsomaa no baa Misraim esiane biribi pa nti. Dɛn na wususuw sɛ Yosef yɛe? Ma yɛnhwɛ.
Genesis 41:1-57; 42:1-8; 50:20.
Nsɛmmisa
- Dɛn na ɛtoo Farao da koro anadwo bi?
- Ɛyɛɛ dɛn na afei de nsahyɛfo no kaee Yosef?
- Sɛ wohwɛ mfonini no a, adae abien bɛn na Farao soe?
- Yosef kae sɛ adae no kyerɛ dɛn?
- Ɛyɛɛ dɛn na Yosef bɛyɛɛ onipa titiriw a odi Farao akyi pɛɛ wɔ Misraim?
- Adɛn nti na Yosef nuanom no kɔɔ Misraim, na adɛn nti na wɔanhu no?
- Dae bɛn na Yosef kaee, na ɛboa no ma ɔtee dɛn ase?
Nsɛmmisa foforo
- Kenkan Genesis 41:1-57.
Ɔkwan bɛn so na Yosef de anuonyam maa Yehowa, na Kristofo bɛyɛ dɛn asuasua nea ɔyɛe no nnɛ? (Gen. 41:16, 25, 28; Mat. 5:16; 1 Pet. 2:12)
Ɔkwan bɛn so na aduan a ebuu so wɔ Misraim ne ɔkɔm mmere a edii hɔ no ma nsonsonoe a ɛwɔ honhom fam tebea a Yehowa nkurɔfo wom nnɛ no ne Kristoman de ntam no da adi? (Gen. 41:29, 30; Amos 8:11, 12)
- Kenkan Genesis 42:1-8 ne 50:20.
Sɛ ɛyɛ amanne sɛ obi dibea nti wɔkotow no de kyerɛ obu ne nidi a, ɛyɛ bɔne ma Yehowa asomfo sɛ wɔbɛyɛ saa anaa? (Gen. 42:6)


text:
Enti Mebɔ Mpae a, Onyankopɔn Bɛboa Me?
Nea Bible ka
Aane, wɔn a wɔyi wɔn yam bisa nneɛma a ɛne Onyankopɔn apɛde hyia no, ɔboa wɔn. Sɛ wommɔɔ mpae da mpo a, nhwɛso bebree wɔ Bible mu a ɛbɛtumi aboa wo. Nea ebinom kae ne sɛ, ‘Onyankopɔn, boa me.’ Saa mpaebɔ no bɛtumi ahyɛ wo nkuran. Ebi na ɛdidi so yi:
“
O Yehowa, me Nyankopɔn, boa me; gye me sɛnea w’adɔe te.”
—Dwom 109:26.
“
Meyɛ mmɔborɔni ne ohiani: O Nyankopɔn, boa me.”
—Dwom 69:6, Douay Version.
Ampa, onipa a ɔkyerɛw saa nsɛm no, na ɔwɔ Onyankopɔn mu gyidi paa. Nanso Onyankopɔn tie wɔn a wɔde koma pa ba n’anim nyinaa. Ebi ne nnipa a wɔn “
koma abubu” anaa “
wɔn honhom abotow.”
Mɛnnya adwene sɛ Onyankopɔn ne wo ntam ware na ɔhaw a worehyia no nyɛ no asɛm. Bible ka sɛ: “
Yehowa korɔn, nanso ohu ɔhobrɛasefo; ɔhantanni de, ohu no wɔ akyirikyiri.” (Dwom 138:6) Bere bi, Yesu ka kyerɛɛ n’asuafo sɛ: “
Mo ti so nhwi koraa wakan.” (Mateo 10:30) Onyankopɔn nim wo sen wo ankasa. Sɛ saa na ɛte a, ɛnde adɛn nti na biribi hyɛ wo so na wobɔ mpae bisa ne hɔ mmoa a, ɔrentie. Ɔbɛtie wo dodo!


text:
ƆWƐN-ABAN JUNE 2015
Nyansahu Abɛsi Bible Ananmu Anaa?
Wohwɛ a nyansahu ne Bible mu nsɛm bɔ abira anaa ɛhyia?
Nea Nyansahu Ayɛ Ama Wo
Dɛn na “wɔpɛ sɛ wɔgyina nyansahu so de kyerɛ sɛ Onyankopɔn nni hɔ”?
Ɛnyɛ Biribiara na Nyansahufo Tumi Hu
Nea nyansahufo ahwehwɛ mu ahu no maa Carl Sagan kaa sɛ: “Sɛ obi wɔ biribi ho nimdeɛ paa mpo a, ɛnyɛ ne nsɛm nyinaa na yɛbɛtumi de yɛn ho ato so.”
Nea Ɛbɛma Wo Nyini Ayɛ Fɛ
Bible mu nsɛm nsia bi bɛtumi aboa wo ma woanya mpaninyɛ ho adwene a ɛfata na wo nyini ayɛ fɛ.
Agyapade a Nkyirimma Anya so Mfaso
Kevin Williams ka sɛnea n’abusuafo de nsi som nokware Nyankopɔn Yehowa no ho asɛm; wɔn ho nsɛm no ka koma paa.
Hwan Ne Deɛ Ɔtia Kristo Anaa Antikristo No?
Ɔbɛba daakye, anaa ɔwɔ hɔ dada?
Bible Nsɛmmisa Ho Mmuaeɛ
Wobɛyɛ dɛn atete wo mma yie?
Nneɛma Foforo a Ɛwɔ Wɛbsaet Ha
Bible Yɛ Nhoma a Nnipa Nyansa Ahyɛ Mu Ma Anaa?
Bible ka ɛno ara ho asɛm. Kenkan ɔfã yi, na wobɛhu nea ɛka.


text:
ASƐM A ƐDA SO | ONYANKOPƆN BU SIGARETNOM SƐN?
Sigaret Redi Nnipa Awu
Sigaret yɛ owudifo; ekum nnipa a ɛmmrɛ.
Mfe ɔha a etwaam no, ekunkum nnipa 100,000,000.
Afe biara, ekum nnipa bɛyɛ 6,000,000.
Wokyekyɛ mu a, simma biara ekum nnipa du.
Biribiara nkyerɛ sɛ ebegyae.
Animdefo kyerɛ sɛ, nneɛma ansesa a, ebedu afe 2030 no, na nnipa dodow a sigaret kunkum wɔn afe biara no akɔ soro akodu 8,000,000 ne akyi. Afei nso wɔka sɛ, ɛntɔ ara na afe 2099 nkɔ n’awiei no, na sigaret akunkum nnipa 1,000,000,000.
Ɛnyɛ wɔn a wɔnom sigaret nkutoo na edi wɔn nya. Owu sɛe fie, enti obi nom sigaret wu a, egyaw n’abusuafo awerɛhow na wotumi kɔ ahokyere mu. Wɔn a edi wɔn nya no bi nso ne nnipa a wɔnnom sigaret nanso sigaret wusiw kunkum wɔn afe biara no. Wɔn dodow yɛ 600,000. Ɛho nsunsuanso no ka obiara, efisɛ ɛma apɔwmuden ho ka kɔ soro.
Nsunsuanso bɔne a sigaret de ba no nyinaa, ano aduru wɔ hɔ. Ɛnte sɛ nsanyare a gye sɛ dɔkotafo brɛ wɔn ho ara ansa na wɔanya ano aduru. Margaret Chan yɛ dɔkota a ɔda Wiase Nyinaa Akwahosan Ahyehyɛde no ano. Nea ɔkae ne sɛ: “Sigaret ho nsunsuanso a ɛregye nsam no, nnipa na akɔfa aba. Sɛ aban ahorow ne akuw a ɛnhyɛ aban ase ka wɔn ti pam ho a, wobetumi atu ase.”
Aman pii reyɛ adwumasono de atu sigaret ho nsunsuanso bɔne no ase. Eduu August 2012 no, na aman 175 agye atom sɛ wobetu anammɔn de abrɛ sigaretnom ase. * Nanso, nneɛma mmienu bi nti na ase ntui. Afe biara, nnwumakuw a wɔyɛ sigaret ne tawa ho nneɛma no sɛe dɔla ɔpepepem pii de bɔ ho dawuru sɛnea ɛbɛyɛ a wobenya nnipa pii ama wɔafi sigaretnom ase. Nnipa a wɔde wɔn ani si wɔn so paa ne mmea ne mmabun a wɔwɔ aman a afei na wɔasi mpɔntu kwan so mu. Afei nso, sɛ obi hyɛ ase nom sigaret a, ne gyae yɛ den paa. Ɛno nti nnipa ɔpepepem biako a ne nom aka wɔn hɔ dedaw no mu pii bɛnom akɔ owu mu. Sɛ wɔn a wɔnom sigaret seesei no annyae a, mfe aduanan a ɛda yɛn anim no, nnipa dodow a ebekunkum wɔn de, ɛnyɛ asɛm ketewa.
Nnipa pii pɛ sɛ wogyae sigaretnom, nanso daa wɔte ho dawurubɔ, enti wontumi nnyi wɔn adwene mfi so. Afei nso, obi hyɛ ase nom sigaret a, ɛka ne hɔ. Saa na ɛtoo ɔbea bi a wɔfrɛ no Naoko. Ofii ase nom sigaret no, na onnyaa mfe aduonu mpo. Sɛnea na wɔbɔ sigaret ho dawuru nti, ɔtee nka sɛ ɔnom bi a, ɛbɛkyerɛ sɛ n’ani abue. Ná onim paa sɛ sigaretnom na ɛmaa ne maame ne ne papa nyaa ahrawa mu yare wui. Afei nso na ne mma susua, enti anka ɛsɛ sɛ ɔde n’ani to wɔn na ogyae, nanso na ɔda so ara nom. Ɔkae sɛ: “Ná misuro sɛ menya ahrawa mu kokoram; me mma no nso, na misuro sɛ wɔbɛyare, nanso na mintumi nnyae. Ná ɛyɛ me sɛ sigaret de, meyɛ dɛn ara a, mintumi nnyae.”
Nanso, Naoko tumi gyaee. Biribi na ɛboaa no ma otumi gyaee. Ade koro no ara na aboa nnipa mpempem pii nso ama wɔatwe wɔn ho afi sigaret ho. Dɛn na ɛboaa wɔn? Sɛ wokenkan asɛm a edi hɔ no a, wubehu dekode.
^ nky. 11 Anammɔn no bi ne sɛ, wɔbɛkyerɛkyerɛ nkurɔfo ma wɔahu sigaretnom ho nsunsuanso bɔne, wobesiw sigaret ho dawurubɔ kwan, wobetwa tow akɛse ama nnwumakuw a wɔyɛ sigaret no, na wɔaboa nkurɔfo ma wɔagyae nom.


text:
Otwar dɛ yegyina pintsinn wɔ hɛn gyedzi mu na yɛma hɛn ndze do dze bɔ nokwar nkyerɛkyerɛ ho dawur.
Anafua yi mebɛpɛ dɛ mususu asodzi ebien a ohia tsitsir a yɛwɔ ho: odzi kan, yɛwɔwdo dze asɛmpa ne kan kã hɛn abrabɔ ho, na otsĩa ebien, yɛnye nkorɔfo rekyɛ dɛm kan no.
Ana hom nyim mbrɛ hɔn ho si hia tsitsir a? Hom mu kor biara—seseiara no—ɔsom bo na ohia tsitisir wɔ Ɔsor Egya Ne nkwagye nhyehyɛɛ no mu. Yɛwɔ edwuma yɛ. Yenyim asɛmpa a wɔdze asan ananmu aba no no nokwar no. Ana yɛayɛ krado dɛ yɛbɔbɔ nokwar no ho ban a? Yehia dɛ yɛdze bɔ bra; yehia dɛ yɛkyɛ. Otwar dɛ yegyina pintsinn wɔ hɛn gyedzi mu na yɛma hɛn ndze do dze bɔ nokwar nkyerɛkyerɛ ho dawur.
Fankwa 2014 Ensign na Liahona, mu no Elder M. Russell Ballard kyerɛw dɛ: Yehia mbaa hɔn nhyɛdo soronko ndze na gyedzi mbordo no. Yehia hɔn ma woesũa nkyerɛkyerɛ no na wɔatse dza yɛgye dzi no ase ama woeetum aagye nokwar a ɔwɔ ndzɛmba nyinara mu ho dase.”1
Nkyerɛbaa, hom hyɛ me gyedzi a ɔwɔ Jesus Christ mu no dzen. Mahwɛ hom fasusu, matse hom dase horow na ofi Brazil dze kɔ Botswana matse hom gyedzi nkã! Beebiara hom kɔ no, hom wɔ nhyɛdo wɔ hɔn a woetwa homho ehyia no do. Nkorɔfo a woetwa homho ehyia no nya ho atsenkã—ofi wo ebusua do dze kɔ edzin a wɔwɔ wo cell phone do na ofi w’anyɛnkofo a wɔwɔ social media do kesi hɔn a wɔtsena wo nkyɛn anafua yi. Menye Akyerɛbaa Harriet Uchtdorf yɛ adwen, ɔno a ɔkyerɛɛw dɛ, “Hom … bɔ hyew na hom yɛ kan fasusu wɔ wiadze a ɔrokɔ do hyɛ-sum ber a kwan a hom nam do bɔ hom bra no hom kyerɛ dɛ asɛmpa no yɛ enyigyesɛm.”2
President Thomas S. Monson kãa dɛ, “Sɛ ipɛ dɛ ema binom kan a, ɔwɔ dɛ ɔwoara ehyerɛn. ”3 Yebesi dɛn botum ama dɛm nokwar kan no ahyerɛn wɔ hɛn mu? Ɔtɔfabi a metse dɛ nna mayɛ dɛ kandzea a ɔnnhyerɛn. Yebesi dɛn akɔ do ahyerɛn?
Kyerɛwsɛm no kyerɛkyerɛ dɛ, “Dza ofi Nyame no yɛ kan; na nyia ɔgye kan no, na ɔkɔ do tsena Nyame mu no, nya kan no bi ka ho.”4 Otwar dɛ yɛkɔ do tsena Nyame mu dɛ mbrɛ kyerɛwsɛm no se. Otwar dɛ yɛkɔ kan ne farbaa no hɔ—yɛkɔ Ɔsor Egya na Jesus Christ hɔ nye kyerɛwsɛm no. Yebotum so akɔ temple a, yenyim dɛ adze nyina a ɔwɔ n’afasu mu hɔ no kyerɛ Christ na No werdam afɔrbɔ kɛse no.
Dwen temple horow no nsunsuando wɔ beebi a wosisi no. Wɔma nkuropɔn no mu yɛ fɛw; wɔhyerɛn fi mpepɔw atsensten do. Ebɛnadze ntsi na wɔma mbea yɛ fɛw na wɔhyerɛn? Osiandɛ, dɛ mbrɛ kyerɛwsɛm no se no “Nokwar hyerɛn,”5 na nokwar na onnyiewiei botae wɔ temple mu; dɛmara na hom so tse.
Afe 1877 mu no, President George Q. Cannon kãa dɛ, “Temple biara … tsew Satan no tum wɔ asaase do.”6 Megye dzi dɛ bea biara a wosi temple wɔ asaase do no, opia sum no ma ɔkɔ ekyir. Temple no botae nye dɛ ɔbɔsom adasa na ɔama Ɔsor Egya Ne mba nyina etum asan na wɔnye No akɛtsena. Ana hɛn botae nnye adan a woetu ahyɛ Nyame nsa, Ewuradze adan yinom dze no nnsɛ? Dɛ yɛbɔsom binom na yɛaboa hɔn ma woepia sum akɔ ekyir na wɔasan akɔ Ɔsor Egya Ne kan mu?
Temple edwuma krɔnkrɔn no bɔto hɛn gyedzi wɔ Christ mu, na nkyii yebotum enya nhyɛdo pa wɔ binom hɔn gyedzi do. Yebotum edua temple no sunsum nyɛnee do esũa Agyenkwa no No Werdambɔ no nokwar, no tum na n’enyidado wɔ hɛn ankasa abrabɔ mu.
Mfe pii a wɔabɛsen kɔ no hɛn ebusua hyiaa tafɛrbanyinmbɔmu kɛse bi. Mokɔr temple na hɔ no mobɔɔ mpaa enyiberdo gyee mboa. Wɔmaa me nokwar bi ho ntseasee. Menyaa me mberɛwyɛ ho mfonyin pefee, na moho boow me. Dɛm sunsum mu nkyerɛkyerɛ ber mu no, muhun dɛ meyɛ ɔbaa ahantanyi a ɔyɛ adze wɔ noara no kwan do a, ɔnntaa nnyɛ Ewuradze N’akwan, na megye dza me-se mayɛ ho enyimnyam kokoamu. Nna minyim dɛ morohwɛ mara moho. Musũi frɛɛ Ɔsor Egya wɔ m’akoma mu, na mesee dɛ, “Memmpɛ dɛ meyɛ dɛm ɔbaa no, naaso mebesi dɛn asesã?
Ɔnam temple mu nyikyerɛ sunsum krɔngyenn do, wɔkyerɛɛ me dɛ mehia Pomfo bi ampara.. Ntsɛmara me danee kɔr Agyenkwa Jesus Christ hɔ wɔ m’adwendwen mu na metsee dɛ me yaw anan kɔ na enyidado kɛse hyɛɛ m’akoma mu mã. Nna Ɔno nko nye m’enyidado, na mo kɔn dɔɔ dɛ metetar Ɔno nko. Ɔdaa edzi pefee kyerɛɛ me dɛ honammunyi ɔbaa a no nko dwen noho “yɛ ɔtamfo ma Nyankopɔn”7 na hɔn a onya nhyɛdo wɔ hɔn do no. Dɛm da no wɔ temple no, musũaa dɛ ɔnam Jesus Christ No Werdambɔ no do nko na m’ahantanyɛ su no botum asesã na wɔama metum mayɛ papa. Metsee No dɔ no dzendzenndzen na muhun dɛ Obodua Sunsum no do akyerɛkyerɛ me, na Ɔasesã me sɛ medze m’akoma bɛma No a, mirenngya biribiara wɔ ekyir a.
Meda ho nye me mbrɛwyɛ dzi aper, naaso mowɔ awerɛhyɛmu wɔ Werdambɔ no mboa krɔnkrɔn no mu. Nkyerɛkyerɛ mapã yi bae osiandɛ mehɛn temple krɔnkrɔn mu a, morohwehwɛ mboa na nyiano. Medze adzesoa hɛɛn temple, na mifii hɔ a minyim dɛ mowɔ Agyenkwa tumfo a Ɔdɔ obiara. Meyɛɛ har na dɛw hyɛɛ me mã osiandɛ menyaa Ne kan na megye Ne nhyehyɛɛ no a Ɔwɔ ma me no.
Temple horow a woesisi abɔ wiadze aprɔw no wɔ hɔnara hɔn hwɛbea na abowano banho edwindze soronko, mbom no mu ne dze hɔn nyina wɔ onnyiewiei kan, botae, na nokwar kor noara. 1 Corinthfo 3:16 yɛ kenkan dɛ, “Ana hom nnyim dɛ hom yɛ Nyankopɔn asɔrfi, na Nyankopɔn Sunsum no tse hom mu? Hɛn so dɛ yɛyɛ Nyankopɔn ne mbabaa no wɔdze hɛn atoto wiadze nyina mu, tse dɛ temple horow, na hɛn mu biara wɔ ɔnoara ne hwɛbea na noho edwindze, tse dɛ temple horow. Yɛsan so wɔ sunsum mu kan wɔ hɛn mu, tse dɛ temple horow. Sunsum mu kan yi yɛ Agyenkwa no Ne kan ne saso. Nhyerɛnee yi bɔtwe binom aba ho.
Yɛwɔ hɛnara hɛn dzibew wɔ asaase do – fi babaa, enã, banodzifo, na kyerɛkyerɛnyi dze kɔ akyerɛbaa, edwumayɛnyi, ɔyer, na dza ɔkã ho. Biara wɔ nhyɛdo. Dzibew biara benya suban ho tum ber a yɛkyerɛ asɛmpa no nokwar na temple ahyɛmudzi wɔ hɛn abrabɔ mu.
Elder D. Todd Christofferson kãa dɛ, “Nkitahodzi horow mu no, dza osisi nyina mu no, enã botum ayer noho enya nhyɛdo tum a ne saso bɔbor obiara dze do.”8
Ber a nna hɛn mbofra susuar no, nna metse dɛ meyɛ captain-ɔboafo a menye mo kun David, kã nsuhɛn, a motwaa hɛn mbofra 11 mfonyin dɛ ahɛmba nkakramba a wɔtsɛw nsu enyi etwa hɛn ho ehyia, wɔ ahɛngyinabea no a, wɔreyɛ ahoboa efir edzi akɔ wiadze no po do. Emi nye David tsee hia no dɛ daa daa yɛngye nkenyan mfi Ewuradze hɔ nnya akwankyerɛ papa nye ahɛn no nkwan nkɔ.
Awerɛfir ndzɛmba tse dɛ ndzɛmba bobɔw, mbofra mbukuu akenkan, na ewimbir edzibanyɛ hyɛɛ me nda mã. Ɔtɔfabi a wɔ hɛn efiefi ahɛngyinabea no, yɛnnhu dɛ ɔnam ndzeyɛɛ nketsenketse a yɛwɔwdo yɛ—a ebusua mpaabɔ, kyerɛwsɛm nsũae, na ebusua ewimbir fie nhyiamu kã ho no—nna ndzɛmba akɛse dua do bɔbɔ adze. Mbom megye dase dɛ ndzeyɛɛ yinom ara wɔ onnyiewiei nsunsuando. Dɛwdzi kɛse ba ber a ahɛnmba nkakramba no – hɛn mbofra no – nyin bɛyɛ nsuhɛn akɛse a asɛmpa kan ahyɛ mu mã na wɔayɛ krado, “rebɛyɛ Nyame n’edwuma.”9 Hɛn gyedzi na ɔsom ndzeyɛɛ nketsenketse nye mbrɛ hɛn mu dodow besi botum atsena wɔ Nyame mu na ewiei no ɔdze onnyiewiei kan na enyimnyam abrɛ hɛn ebusua, hɛn anyɛnkofo, nye hɛn mfɛfo. Nokwar hom wɔ nhyɛdo wɔ hɔn a woetwa homho ehyia no do!
Dwen nhyɛdo a Primary-mfe ababaawa ne gyedzi a botum enya no wɔ n’ebusua do. Hɛn babaa ne gyedzi hyiraa hɛn ebusua no ber a hɛn banyinba kumabaa yewee wɔ enyigye bea do no. Ebusua no dze enyiber ahoɔhar kyinii hwehwɛɛ no. Hɛn mfe 10-babaa twee m’abasa na ɔkãa dɛ, “Maame, yɛmbɔ mpaa ɛ?” Nna n’asɛm yɛ nokwar! Ebusua no boa ano wɔ bɔhwɛadzefo pii hɔn finimfin na yɛbɔɔ mpaa dɛ yebohu hɛn abofra no. Yehun no. Mekã kyerɛ Primary mbabaawa nyina no dɛ, “Mepa hom kyɛw, hom nkɔdo nkaa hom awofo ma wɔmbɔ mpaa!”
Ɔhyewber yi ɔyɛ m’adom ma mokɔr nkatasiamba 900 hɔn asesebea wɔ Alaska. Hɔn nhyɛdo wɔ modo no yɛɛ dzen dodow. Wɔbaa asesebea hɔ a nna woesiesie hɔnho wɔ sunsum mu, a nna wɔakenkan Mormon Nwoma no na wɔase efi hɔn tsir mu “Christ Ɔtseasefo No: Asomafo Duebien no Hɔn Dasegye” . Da a otsĩa ebiasa n’anafua no nkatasiamba 900 nyina bɔɔ mu gyinae na wɔsee nwoma no nyina pɛpɛɛpɛr.
Sunsum no hyɛɛ dan kɛse no mu mã, na me peree dɛ menye hɔn bɛse. Naaso menntum. Mannyɛ dza ohia dɛ meyɛ dze sũa gu me tsir mu.
Afei maahyɛ ase rusũa “Christ Ɔtseasefo No” ne nsɛm dɛ mbrɛ nkyerɛbaa no yɛe no, na osian hɔn nhyɛdo ntsi medze moho ahyɛ sacrament ahyɛmudzi no mu yie dɛ daa mebɛkaa Agyenkwa no, ber a mekã Asomafo no hɔn dasegye wɔ Christ ho mpɛn pii no. Sacrament ahyɛ ase renya nkyerɛase a no mo dɔ.
M’enyidado nye dɛ afe yi mebɛma Agyenkwa no akyɛdze a medze “Christ Ɔtseasefo” no bogu me tsir mu na w’asom mo bo ansaana Mumu 25 edu. Mowɔ enyidado dɛ mubotum ayɛ papa nhyɛdo – dɛ mbrɛ Alaska nkyerɛbaa no yɛɛ maa me no.
Ana ibotum ehu woho wɔ nwoma yi “Christ Ɔtseasefo No” ne nsɛm a odzi do no mu a? “Ɔtotɔe serɛɛ obiara dɛ ondzi Ne fasusu do. Otuu anamɔn kwan wɔ Palestine atsempɔn no do, saa yarba, maa enyifurafo hun adze na Onyaan ewufo no.”10
Hɛn, Asɔr nkyerɛbaa no, yɛnnantsew Palestine atsempɔn no do a yɛsã yarba, mbom yetum bɔ mpaa na yɛdze Werdambɔ no ɔdɔ ayarsa no siesie nkitahodzi a ɔnnkɔ do yie no.
Ibia yɛremma enyifurafo no nhu adze dɛ mbrɛ Agyenkwa no yɛɛ no dze, naaso yebotum agye nkwagye nhyehyɛɛ ho dase akyerɛ sunsum mu onyifuranyi no. Yebotum ebuei hɔn ntseasee enyiwa wɔ asɔfodzi tum no ho hia wɔ onnyiewiei ahyɛmudzi ho.
Yerinnyan ewufu dɛ mbrɛ Angyenkwa no yɛe, naaso yebotum ahwehwɛ ewufo hɔn edzin ama temple edwuma dze ehyira hɔn. Nkyii yebepegya hɔn efi hɔn sunsum efiadze na yɛdze onnyiewiei nkwa kwan no ama hɔn.
Megye dase dɛ yɛwɔ Agyenkwa tseasefo, Jesus Christ, na No tum na kan no bɛma yetum yeepia wiadze sum no akɔ ekyir, yɛabɔ nokwar a yenyim no dawur, na yeenya nhyɛdo wɔ binom do ma wɔaba No hɔ. Wɔ Jesus Christ Ne dzin mu, amen.
Ma Ntotoho no Nkyerɛ
-
1. M. Russell Ballard, “Men and Women and Priesthood Power,” Ensign, Fankwa 2014, 32; Liahona, Fankwa 2014, 36.
-
2. Harriet R. Uchtdorf, The Light We Share (Deseret Book Company, 2014), 41; wɔama hɛn ho kwan.
-
3. Thomas S. Monson, “For I Was Blind, but Now I See,” Ensign, Esusow Aketsiaba 1999, 56; Liahona, Ayɛwoho 1999, 69.
-
4. Nkyerɛkyerɛ na Ahyɛmudzi 50:24.
-
5. Nkyerɛkyerɛ na Ahyɛmudzi 88:7.
-
6. George Q. Cannon, wɔ Preparing to Enter the Holy Temple (nwoma kakraba, 2002), 36.
-
7. Mosiah 3:19.
-
8. D. Todd Christofferson, “The Moral Force of Women,” Ensign anaa Liahona, Ɔberɛfɛw 2013, 30.
-
9. Nkyerɛkyerɛ na Ahyɛmudzi 4:2.
-
10. “The Living Christ: The Testimony of the Apostles,” Ensign anaa Liahona, Ebɔbira 2000, 2.


text:
Yesu Wu Nkaedi
Yɛrefrɛ wo sɛ bra bɛka yɛn ho ma yɛnkae Yesu wu no. Hwehwɛ baabi a ɛbɛn wo a wubetumi akɔ bi.
Nnipa Mpempem Pii Bɛkɔ Bi
—Wobɛkɔ Bi Anaa?
Adeɛ rebɛkye ama Yesu awu no, ɔne n’asuafoɔ no hyiaa anadwo no dii afahyɛ korokorowa bi, na ɔka kyerɛɛ wɔn sɛ: “Monkɔ so nyɛ yei mfa nkae me.” Ná ɛsɛ sɛ wɔyɛ saa de kae afɔdeɛ a ɔrebɛbɔ ama adasamma no.
Afe a ɛtwaam no, nnipa a bɛyɛ ɔpepem 20 na wɔkɔɔ bi wɔ wiase nyinaa. Wɔkɔɔ bi de kyerɛɛ sɛ afahyɛ a Yesu kaa sɛ wɔnyɛ mfa nkae no afe biara no, wɔgye tom. Afe yi nso ɛ? Kristo wuo no ho Nkaedie no bɛsi Fiada, April 3, 2015, berɛ a awia akɔtɔ.
Yehowa Adansefoɔ de anigyeɛ reto nsa afrɛ wo sɛ bra bɛka wɔn ho na monni saa afahyɛ soronko yi. Woba a, wobɛhu mfasoɔ a w’ankasa wobɛtumi anya afiri Yesu asetena ne ne wuo no so.
Yɛbɛyɛ saa afahyɛ yi bi wɔ wo mpɔtam. Woba bi a, yɛrennye wo sika.


text:
Adesua 43: Yosua Bɛyɛ Kannifo
MOSE pɛe sɛ ɔne Israelfo no kɔ Kanaan. Enti ɔsrɛe sɛ: ‘Yehowa, ma mintwa Yordan Asubɔnten no, na minkohu asase pa no.’ Nanso Yehowa kae sɛ: ‘Ayɛ yiye! Mmɔ eyi so bio!’ Wunim nea enti a Yehowa kae saa?
Ɛyɛ nea ɛbae bere a Mose de poma bɔɔ ɔbotan no nti. Kae sɛ ɔne Aaron anhyɛ Yehowa anuonyam. Wɔanka ankyerɛ nkurɔfo no sɛ Yehowa na ɔbɛma wɔn nsu afi ɔbotan no mu. Ne saa nti Yehowa kae sɛ ɔremma wɔnkɔ Kanaan asase no so.
Aaron wui no akyi asram kakra no, Yehowa ka kyerɛɛ Mose sɛ: ‘Fa Yosua gyina Eleasar ne ɔman no nyinaa anim. Na wɔn nyinaa anim no ka kyerɛ obiara sɛ Yosua ne wɔn kannifo foforo.’ Mose yɛɛ nea Yehowa kae no ara, sɛnea wuhu wɔ mfonini no mu no.
Afei Yehowa ka kyerɛɛ Yosua sɛ: ‘Yɛ den, na nsuro. Wubedi Israel anim akɔ Kanaan asase a mede ahyɛ wɔn bɔ no so, na mɛka wo ho.’
Akyiri yi Yehowa ka kyerɛɛ Mose sɛ ɔmforo nkɔ Bepɔw Nebo so wɔ Moab asase so. Ná Mose betumi afi hɔ ahu Kanaan asase fɛfɛ no wɔ Yordan Asubɔnten no agya. Yehowa kae sɛ: ‘Eyi ne asase a mehyɛɛ bɔ sɛ mede mɛma Abraham, Isak ne Yakob asefo no. Mama woahu, na meremma wonkɔ so.’
Mose wui wɔ Bepɔw Nebo so. Ná wadi mfe 120. Ná ɔda so wɔ ahoɔden, na na n’ani tumi hu ade yiye. Nkurɔfo no werɛ howee na wosui esiane Mose wu no nti. Nanso wɔn ani gyei sɛ Yosua bɛyɛɛ wɔn kannifo foforo.
Numeri 27:12-23; Deuteronomium 3:23-29; 31:1-8, 14-23; 32:45-52; 34:1-12.
Nsɛmmisa
- Sɛ wohwɛ mfonini no a, mmarima baanu bɛn na wɔne Mose gyina hɔ no?
- Asɛm bɛn na Yehowa ka kyerɛɛ Yosua?
- Ɛyɛɛ dɛn na Mose foro kɔɔ Bepɔw Nebo so, na dɛn na Yehowa ka kyerɛɛ no?
- Mose dii mfe ahe ansa na ɔrewu?
- Adɛn nti na nkurɔfo no werɛ howee, nanso dɛn na ɛmaa wɔn ani gyei?
Nsɛmmisa foforo
- Kenkan Numeri 27:12-23.
Dwumadi kɛse bɛn na Yehowa de hyɛɛ Yosua nsa, na dɛn na Yehowa yɛ de kyerɛ sɛ ɔdwene ne nkurɔfo ho nnɛ? (Num. 27:15-19; Aso. 20:28; Heb. 13:7)
- Kenkan Deuteronomium 3:23-29.
Ɛyɛɛ dɛn na Yehowa amma Mose ne Aaron antwa Yordan no ankɔ bɔhyɛ asase no so, na dɛn na yebetumi asua afi mu? (Deut. 3:25-27; Num. 20:12, 13)
- Kenkan Deuteronomium 31:1-8, 14-23.
Ɔkwan bɛn so na nsɛm a Mose ne Israelfo de dii nkra no da no adi sɛ ɔde ahobrɛase gyee asotwe a Yehowa de maa no no toom? (Deut. 31:6-8, 23)
- Kenkan Deuteronomium 32:45-52.
Ɛsɛ sɛ Onyankopɔn Asɛm ka yɛn abrabɔ wɔ kwan bɛn so? (Deut. 32:47; Lev. 18:5; Heb. 4:12)
- Kenkan Deuteronomium 34:1-12.
Dɛn na Deuteronomium 34:10 ka de fa Yehowa ne Mose ntam ayɔnkofa ho ɛwom sɛ wamfa n’ani anhu Yehowa ankasa no? (Ex. 33:11, 20; Num. 12:8)


text:
Adesua 38: Akwansrafo 12 No
HWƐ nnuaba a mmarima yi so no. Hwɛ sɛnea bobe kasiaw biako no kɛse te. Mmarima baanu na wɔasoa wɔ dua so. Na hwɛ borɔdɔma ne ateaa no. Ɛhe na aduaba fɛfɛ yi fi? Efi Kanaan asase so. Kae, Kanaan ne baabi a Abraham, Isak ne Yakob trae bere bi no. Nanso esiane ɔkɔm a ɛbaa hɔ nti, Yakob ne n’abusua tu kɔɔ Misraim. Na bɛyɛ mfe 216 akyi no, Mose di Israelfo anim resan akɔ Kanaan. Wɔabedu sare no so baabi a wɔfrɛ hɔ Kades.
Nnipa bɔne te Kanaan asase no so. Enti Mose somaa akwansrafo 12, na ɔka kyerɛɛ wɔn sɛ: ‘Monhwɛ sɛ nnipa baahe na wɔte hɔ, ne sɛnea wɔn ahoɔden te. Monhwɛ sɛ asase no yɛ asase pa. Na momfa asase no so aba bi mmra.’
Bere a akwansrafo no san baa Kades no, wɔka kyerɛɛ Mose sɛ: ‘Ɛyɛ asase pa.’ Na wɔde ɛso aba bi kyerɛɛ Mose. Nanso akwansrafo no mu 10 se: ‘Nnipa a wɔwɔ so no yɛ akɛse na wɔn ho yɛ den. Sɛ yɛbɔ mmɔden sɛ yebegye asase no a wobekunkum yɛn.’
Israelfo no suroe bere a wɔtee eyi no. Wɔkae sɛ: ‘Anka ɛbɛyɛ papa sɛ yewuwu wɔ Misraim anaa sare yi so ha. Wobekunkum yɛn akodi mu na wɔafa yɛn yerenom ne yɛn mma nnommum. Momma yɛmfa nipa foforo nsi Mose ananmu na yɛnsan nkɔ Misraim!’
Nanso na akwansrafo no baanu wɔ Yehowa mu ahotoso, na wɔbɔɔ mmɔden sɛ wɔbɛma nkurɔfo no koma atɔ wɔn yam. Wɔne Yosua ne Kaleb. Wɔkae sɛ: ‘Munnsuro. Yehowa ka yɛn ho. Ɛnyɛ den sɛ yɛbɛfa asase no.’ Nanso nkurɔfo no antie. Wɔpɛe sɛ wokum Yosua ne Kaleb mpo.
Eyi maa Yehowa bo fuwii, na ɔka kyerɛɛ Mose sɛ: ‘Nnipa a wɔadi mfe 20 ne akyi no mu biara renkɔ Kanaan asase no so. Wɔahu anwonwade a meyɛe wɔ Misraim ne sare yi so no, nanso wonni me mu awerɛhyem ara. Enti wɔbɛnantenantew sare no so mfe 40 kosi sɛ wɔn mu nipa a odi akyiri no bewu. Yosua ne Kaleb nkutoo na wɔbɛkɔ Kanaan asase no so.’
Numeri 13:1-33; 14:1-38.
Nsɛmmisa
- Henanom na wɔsɔre tiaa Mose ne Aaron tumidi, na dɛn na wɔka kyerɛɛ Mose?
- Dɛn na Mose ka kyerɛɛ Kora ne n’akyidifo 250 no sɛ wɔnyɛ?
- Dɛn na Mose ka kyerɛɛ nkurɔfo no, na n’ano sii ara pɛ no, dɛn na esii?
- Dɛn na ɛtoo Kora ne n’akyidifo 250 no?
- Dɛn na Aaron ba Eleasar de nnipa a wɔawuwu no aduhuam nkuruwa no yɛe, na dɛn ntia?
Nsɛmmisa foforo
- Kenkan Numeri 16:1-49.
Dɛn na Kora ne n’akyidifo no yɛe, na dɛn na ɛkyerɛ sɛ Yehowa na wɔyɛ tiaa no? (Num. 16:9, 10, 18; Lev. 10:1, 2; Mmeb. 11:2)
Adwene a akyea bɛn na Kora ne “asafo no mu mmapɔmma” 250 no de hyɛɛ wɔn komam? (Num. 16:1-3; Mmeb. 15:33; Yes. 49:7)
- Kenkan Numeri 17:1-11 ne 26:10.
Aaron poma a ɛfefɛwee no kyerɛ dɛn, na adɛn nti na Yehowa kae sɛ wɔmfa nto adaka no mu? (Num. 17:5, 8, 10)
Asuade a ehia bɛn na yebetumi anya afi Aaron poma no sɛnkyerɛnne no mu? (Num. 17:10; Aso. 20:28; Filip. 2:14; Heb. 13:17)


text:
Adesua 70: Yona ne Apataa Kɛse No
HWƐ ɔbarima a ɔwɔ nsu no mu no. Asɛm ato no kɛse, ɛnte saa anaa? Apataa no reyɛ amene no! Wunim saa barima yi? Wɔfrɛ no Yona. Ma yɛnhwɛ nea ɛyɛe a asɛnkɛse yi too no.
Yona yɛ Yehowa diyifo. Odiyifo Elisa wu akyi bere tiaa bi na Yehowa ka kyerɛɛ Yona sɛ: ‘Kɔ Niniwe kurow kɛse no mu. Nnipa a wɔwɔ hɔ no bɔne sõ dodo, na mepɛ sɛ wokasa kyerɛ wɔn wɔ hɔ.’
Nanso na Yona mpɛ sɛ ɔkɔ. Enti ɔforoo hyɛn a ɛrekɔ baabi foforo a ɛnyɛ Niniwe. Yehowa ani annye Yona ho sɛ na ɔreguan. Enti ɔmaa ahum kɛse bi tui. Ná ano yɛ den araa ma na hyɛn no reyɛ abɔ. Ehu kaa hyɛn no mufo, na wosu frɛɛ wɔn anyame.
Akyiri yi Yona ka kyerɛɛ wɔn sɛ: ‘Mesom Yehowa, Onyankopɔn a ɔyɛɛ ɔsoro ne asase no. Mereguan afi adwuma a Yehowa ka kyerɛɛ me sɛ menyɛ ho.’ Enti hyɛn no mufo bisae sɛ: ‘Dɛn na yɛnyɛ wo na ahum no agyae?’
Yona kae sɛ: ‘Montow me nkyene po no mu, na ɛpo no bedwo.’ Ná hyɛn no mufo mpɛ sɛ wɔyɛ saa, nanso bere a ahum no ano yɛɛ den kɛse no, wɔtow Yona kyenee po no mu. Amonom hɔ ara ahum no gyaee na ɛpo no ano dwoe.
Bere a Yona rekɔ nsu no ase no, apataa kɛse no menee no. Nanso wanwu. Odii nnansa, adekyee ne adesae, wɔ saa apataa no yam. Ɛyɛɛ Yona yaw sɛ wantie Yehowa ankɔ Niniwe. Enti wunim nea ɔyɛe?
Yona bɔɔ mpae srɛɛ Yehowa mmoa. Na Yehowa maa apataa no kɔfee Yona too asase kesee so. Ɛno akyi no Yona kɔɔ Niniwe. So eyi mma yenhu hia a ehia sɛ yɛyɛ nea Yehowa ka biara anaa?
Yona nhoma a ɛwɔ Bible mu no.
Nsɛmmisa
- Hena ne Yona, na dɛn na Yehowa ka kyerɛɛ no sɛ ɔnyɛ?
- Esiane sɛ na Yona mpɛ sɛ ɔkɔ baabi a Yehowa ka kyerɛɛ no sɛ ɔnkɔ no nti, dɛn na ɔyɛe?
- Dɛn na Yona ka kyerɛɛ hyɛn no mufo sɛ wɔnyɛ na ahum no agyae?
- Sɛnea wutumi hu wɔ mfonini no mu no, dɛn na esii bere a Yona rekɔ nsu no ase no?
- Yona dii nna ahe wɔ apataa kɛse no yam, na dɛn na ɔyɛɛ wɔ hɔ?
- Bere a Yona fii apataa kɛse no yam no, ɛhefa na ɔkɔe, na dɛn na eyi kyerɛ yɛn?
Nsɛmmisa foforo
- Kenkan Yona 1:1-17.
Sɛnea ɛda adi no, Yona tee nka dɛn wɔ ne dwumadi a ɛne sɛ ɔnkɔka asɛm nkyerɛ Niniwefo no ho? (Yona 1:2, 3; Mmeb. 3:7; Ɔsɛnk. 8:12)
- Kenkan Yona 2:1, 2, 10.
Ɔkwan bɛn so na Yona asɛm no ma yɛn awerɛhyem sɛ Yehowa bɛma yɛn mpaebɔ ho mmuae? (Dw. 22:24; 34:6; 1 Yoh. 5:14)
- Kenkan Yona 3:1-10.
Nkuranhyɛ bɛn na yenya fi kɔ a Yehowa kɔɔ so de Yona dii dwuma ɛmfa ho sɛ mfiase no wanyɛ adwuma a ɔde hyɛɛ ne nsa no mu? (Dw. 103:14; 1 Pet. 5:10)
Dɛn na Yona suahu a onyae wɔ Niniwefo ho no kyerɛ yɛn fa nnipa a yebedi kan abu wɔn atɛn wɔ yɛn asasesin mu no ho? (Yona 3:6-9; Ɔsɛnk. 11:6; Aso. 13:48)